
	איתן קופרשטוך
	–
	מנהל תחום בכיר מדיניות יצוא, משרד הכלכלה

	חנן בזק
	–
	מנהל שה"מ, משרד החקלאות ופיתוח הכפר

	יואב גלעדי
	–
	מהנדס מחקר קנאביס, משרד החקלאות ופיתוח הכפר

	יואל הדר
	–
	יועמ"ש בט"פ, המשרד לבטחון פנים


	אמיר ליפשיץ
	–
	קמ"ד תכנון אג"ת, המשרד לבטחון פנים

	קרן לרנר
	–
	ר' חו' מחקר סמים, המשרד לבטחון פנים

	בשורה רגב
	–
	רמ"ח מחקר, המשרד לבטחון פנים

	רעיה שטנר-ויכנסקי
	–
	ע' יועמ"ש, המשרד לבטחון פנים

	חגי ברוש
	–
	ראש אגף טיפול ושיקום ברשות למלחמה בסמים, המשרד לבטחון פנים

	אתי כהנא
	–
	ראש אגף אכיפה, המשרד לבטחון פנים

	יפעת רווה
	–
	עו"ד, משרד המשפטים

	אורן ליבוביץ
	–

	–

	–

	רועי רון
	–

	–
	עו"ד של חברות העוסקות בתחום הקנאביס

	מריה ברקוביץ
	–
	שותפה במשרד עו"ד פרל כהן

	ניר זוהר
	–
	עו"ד, משרד עו"ד פרל כהן

	אורן רון
	–
	יועץ משפטי, פאיקי מדיקל

	אדם שוסטר
	–

	אלון בלק
	–
	סמנכ"ל תפעול, ארלז פארמאסוטיקלס בע"מ

	אורנה גבעון
	–

	אילה סמית
	–
	עמותת 'ישראל אומרת לא לסמים'

	איילת היימן
	–
	עצמאית 

	אריאל קונקף
	–
	תלמידה מתלווה לח"כ תמר זנדברג

	אבירם עוזי
	–
	שדלן/ית (גלברט כהנא קשרי משקיעים ותקשורת עסקית בע"מ), מייצג/ת את מדיוי תראפיוטיק בע"מ-היי פארמה גרופ


<מנהל/ת הוועדה:>
בת שבע פנחסוב
<רישום פרלמנטרי:>
סמדר לביא, חבר תרגומים
<עיכוב ההחלטה בנוגע לייצוא קנאביס רפואי>
<היו"ר תמר זנדברג:>
צהריים טובים לכולם. אני מתכבדת לפתוח את ישיבת ועדת הסמים והאלכוהול של הכנסת בנושא שהוועדה עוסקת בו לא מעט. אני חייבת להגיד שזה אחד הנושאים שאנחנו חשבנו והיינו בטוחות ובטוחים שעומד להיפתר על הצד הטוב ביותר, באמת לטובתה של מדינת ישראל, לטובת החקלאות, לטובת התעשייה ולצערנו הרב, כמו אולי במקרים אחרים, אבל במקרה הזה בעינינו באופן שהוא עם פוטנציאל ממש לנזק משמעותי, כרגע נמצא במצב תקוע, ואני מדברת על יצוא הקנאביס לחו"ל, הקנאביס הרפואי.
לישראל יש פוטנציאל לעמדה תחרותית אל מול שוק עולמי שעומד בפני, ויש כאלה שאומרים שכבר נמצא, בעיצומה של פריחה, בעיצומו של זינוק. המספרים על פוטנציאל הרווח למדינה כתוצאה מהיצוא הזה נעים בין פנטסטיים לאגדיים. אני לא אחזור עליהם כי אני חושבת שכרגע הם היפותטיים, אבל אין ספק שמדובר בשוק שהוא נמצא בפוטנציאל עולמי, במוקד התעניינות בהרבה מאוד מקומות בעולם ושלמדינת ישראל יש בו יתרון תחרותי, שהוא פתוח כרגע בחלון זמן קצר יחסית, של אולי כמה שנים ספורות ואין ספק שכל שבוע וכל חודש שעובר, השנים האלה הולכות ומתקצרות. 

מדינת ישראל, על משרדי הממשלה השונים, אפילו הבינה את זה והקימה ועדה בראשות מנכ"ל משרד האוצר יחד עם מנכ"ל משרד הבריאות, בתמיכה ובעידוד משמעותי של משרד החקלאות ועשתה את כל המהלכים, כמו שעושה מדינה מסודרת, הובילה תהליך, חשיבה, בדיקה, המסקנות של הוועדה הזו הוצגו, גם לציבור, גם כאן בוועדה, ובשבוע שעבר התבשרנו פתאום על עצירת כל התהליך הזה באופן שאני חייבת להגיד, אני אגיד את זה בלי לצטט, אבל באופן שלי תואר מטעם בכירים בממשלה כמכת מוות לרעיון של היצוא הישראלי. אני מאוד מאוד מאוד רוצה להאמין שזה לא נכון ושיש ביכולתנו לעלות בחזרה על הפסים ובחזרה על המסלול בהקשר הזה כי אני מאוד חוששת ממצב שבו באמת יהיה מדובר בבכייה לדורות שתמחק את היתרון התחרותי שמדינת ישראל התחילה לפתח ויכולה לפתח אל מול השוק העולמי הזה. אני גם רוצה להאמין שלא מדובר כאן במצב שבו שילוב של בורות ואולי פחדנות ימנעו מצב שישרת את החקלאות הישראלית, את התעשייה הישראלית ואת הכלכלה הישראלית. 

מיד עם היוודע הבשורה המוזרה, בוא נקרא לזה, כינסנו את הישיבה הזו לדיון דחוף, כדי קודם כל להבין את המצב לאשורו, ובי"ת, לראות איך אפשר לחלץ את הקרון הזה ולהחזיר אותו חזרה לפסים ולמסלול. 

אני רואה שיש כאן גורמים מכל ההיבטים והענפים השונים, חקלאות, תעשייה, מטופלים, קהילה, באמת כולם, אקטיביסטיים, משפטיים, ואני רוצה להתחיל, ברשותכם, עם משרדי הממשלה, כדי לשמוע מה המצב, מה הם יכולים לעדכן אותנו נכון לרגע זה ואחר כך לעבור לגורמים האזרחיים. אז בואו נתחיל, משרד האוצר, נמצאים פה? 

<דוד חורי:>
רשות המסים, הנהלת המכס. 

<היו"ר תמר זנדברג:>
הייתם שותפים בוועדת המנכ"לים? 

<דוד חורי:>
לא. 

<היו"ר תמר זנדברג:>
יש פה גורם ממשרד האוצר שיכול לעדכן אותנו מטעם ה - - - בסופו של דבר הוועדה הייתה ועדה משותפת של אוצר ובריאות, נכון? אז בריאות, תיכף אתם תעדכנו, אבל מהאוצר אין פה נציג? 

<בת שבע פנחסוב:>
המנכ"ל בחו"ל והנציג שלו נקרא לדיון דחוף.
<היו"ר תמר זנדברג:>
נו באמת. אני חייבת להוציא שוב פעם כרטיס צהוב למשרד האוצר בוועדה הזאת, ולא בפעם הראשונה וגם לא השנייה, לצערי, אבל נעבור למשרד הבריאות. יובל, אתה מעדכן בשם המנכ"ל? 

<יובל לנדשפט:>
אמרת נכון. אני קודם כל אעשה קצת תיקונים במה שפורסם או לפחות צוטט ואשים דברים על דיוקם. לא הוחלט בישיבה ביום ראשון שעבר על ביטול היצוא או על עצירת היצוא, שכן היצוא לא אושר ואין מה לעצור. זה אחת. קודם כל. 
עכשיו נסביר. בכל הנוגע ליצוא קנאביס באמת הייתה החלטת ממשלה 1587, שהטילה על ועדה בראשות שני מנכ"לים, מנכ"ל משרד האוצר ומנכ"ל משרד הבריאות, לבחון את הנושא, את היתכנות היצוא ולהגיש את המלצותיהם. ההמלצות האלה התקבלו בהחלטת רוב, לא התקבלו פה אחד, שכן גם בוועדה עצמה היו מתנגדים והוגשו לשרי הבריאות והאוצר, שאימצו את מסקנות הדוח ונושא היצוא של הקנאביס נמצא בימים אלה בדיונים בין משרדיים. הדיון עדיין לא הסתכם, גם בדרגים הבכירים ביותר, וטרם בשלה העת להבאתו בפני הממשלה. אנחנו בטוחים שממשלת ישראל, לאחר בדיקת כלל הנתונים, עם כל המשרדים, באופן שקול ואחראי, תשכיל לקבל את ההחלטה הטובה ביותר למדינת ישראל. 

<היו"ר תמר זנדברג:>
שמה ההחלטה הטובה ביותר למדינת ישראל? 

<יובל לנדשפט:>
אינני יודע, ממשלת ישראל סוברנית להחליט. 

<היו"ר תמר זנדברג:>
אתה מייצג פה כרגע את אחד המשרדים שעמד בראש הוועדה הזו, נכון? אחד מהשניים. מה היו מסקנות הוועדה, מה ההמלצה שלכם? 

<יובל לנדשפט:>
מסקנות הוועדה, שניתן בתנאים שפורטו במסקנות הדוח, להתיר יצוא של מוצרי קנאביס רפואי, בתנאים מסוימים, רק למדינות שחתומות על האמנה, כמובן לא בתצורות כאלה ואחרות, אלא בצורה של מוצרים רפואיים, בדיוק כמו מוצרים רפואיים אחרים מקבוצת הסמים המסוכנים. 

<היו"ר תמר זנדברג:>
וזאת עדיין עמדתכם נכון לרגע זה? 

<יובל לנדשפט:>
זאת עמדת משרד הבריאות ומשרד האוצר בדוח שהוגש, ועדיין - - -
<היו"ר תמר זנדברג:>
ומה המצב כרגע מבחינתכם? איפה זה עומד? 

<יובל לנדשפט:>
מבחינתנו, ראש הממשלה, כמו שלפחות אנחנו קראנו, מינה את מר אבי שמחון לבחון את פוטנציאל היצוא, כלכלית, אלינו הוא עדיין לא פנה, אל היק"ר, אני מניח שיפנו. אני יודע ממשרד החקלאות שכבר פנו אליהם, משרדים אחרים, ממשרד הכלכלה, שכבר נוצר קשר, אני בטוח שיבחנו את הפוטנציאל ולאור הפוטנציאל, תמיד בוחנים בכל החלטה מושכלת סיכוי מול סיכון, אני בטוח שממשלת ישראל תדע לאזן ולהביא את ה - - -

<היו"ר תמר זנדברג:>
ואיפה הייתה הבחינה הזאת בזמן עבודת הצוות? מה, ממשלת ישראל כזאת לא יודעת מה היא רוצה שהיא מקימה צוות שיבחן את פוטנציאל ההיתכנות והצוות לא בוחן את פוטנציאל ההיתכנות וכשהדוח מוכן ומוגש לראש הממשלה, לגורם הבכיר, אז פתאום נזכרים שצריך לחזור אחורה ולמנות מומחה שלישי שיבדוק? איפה העבודה הזאת הייתה - - -

<יובל לנדשפט:>
כך זה בדמוקרטיה, ואני חושב שזה רק פרס לדמוקרטיה, אנחנו לא - - -

<היו"ר תמר זנדברג:>
מה פרס לדמוקרטיה בזה? 

<יובל לנדשפט:>
לא כל מה שהצוות המקצועי אומר חייב להיות מקובל על ממשלת ישראל כולה. 

<היו"ר תמר זנדברג:>
חס וחלילה, אבל הבחינה - - -

<יובל לנדשפט:>
אני חושב שדיון, בדיוק כמו פה, דיון נאות, ראוי להיערך. אני חושב שמסקנותיו, שיובאו מתי שהוא, בפני כולם, תהיינה - - -

<היו"ר תמר זנדברג:>
יכול להיות, אבל למה זה לא נעשה כחלק מהעבודה של הצוות? עזוב רגע את ה - - - אני שואלת על התהליך, על תהליך העבודה. 

<יובל לנדשפט:>
זה מקיים בדיוק את החלטת הממשלה. הדוח סיכם את מסקנותיו, הם הוגשו לשרים והובאו בפני ממשלת ישראל. ממשלת ישראל לא צריכה לאמץ את המסקנות של הדוח, היא יכולה לאמץ דעות אחרות ולבקש בדיקה נוספת. 
<היו"ר תמר זנדברג:>
חס וחלילה, ממשלת ישראל לא צריכה לאמץ שום דבר, אני רק שואלת דבר אחר, הצוות הזה הוקם על ידי הממשלה, הוא קיבל כתב מינוי מממשלת ישראל, בהחלטת ממשלה, זה לא איזה דבר של מה בכך, וזה גם אפילו לא קרה כל כך מזמן. יש את הספר, אנחנו קיבלנו, כל חברי הכנסת, קיבלנו ספר לא מזמן למשרדים על כל החלטות הממשלה שלא קוימו ולא מומשו במשך עשר שנים אחורה, מדובר באלפים כאלה. דווקא החלטת הממשלה הזאת, זה היה נראה, הוקם מתוקפה צוות, הוא הוקם בזמן, עשה עבודה יחסית מהירה - - -

<יובל לנדשפט:>
היא הוצגה בוועדה. 

<היו"ר תמר זנדברג:>
היא הוצגה בוועדה כאן, הוצגה, דרך אגב, על ידי מנכ"ל משרד האוצר, לא איזה אדם שאין לו קשר לכלכלה הישראלית, בוא נגיד, בלשון המעטה, כולל פוטנציאל היצוא הכלכלי, בשקלים. יש לנו את המצגת. חצי שנה עברה וכל זה לפח? צריך מישהו אובר רולינג לצוות הזה? צוות אחר שיבחן? 

<יובל לנדשפט:>
מלכתחילה אמרה החלטת הממשלה שמסקנות הצוות יובאו בפני הממשלה ו - - -
<היו"ר תמר זנדברג:>
אבל זה ברור, אבל זה לא - - -

<יובל לנדשפט:>
הממשלה לא חייבת לאמץ וגם לא ראש הממשלה מסקנות - - -

<היו"ר תמר זנדברג:>
אתה לא איתי על אותו דף. אף אחד לא אמר שהממשלה חייבת. אני שואלת מה קרה לממשלת ישראל שחצי שנה אחרי שהיא נתנה לצוות אחד לבחון את הפוטנציאל הכלכלי, פתאום מסתבר שהצוות שהיא עצמה מינתה לא טוב וצריך צוות אחר שיבחן את הפוטנציאל הכלכלי. 

<יובל לנדשפט:>
אני חושב שזה רק ראוי כדי לאזן בין הסיכוי לבין הסיכון. 

<היו"ר תמר זנדברג:>
טוב. מה עם הצוות השלישי והרביעי, גם הם יהיו, לדעתך? 

<יובל לנדשפט:>
אני חושב ש - - -

<ציון אפרתי:>
סליחה רגע, שאול כהן, היועץ של המנכ"ל, ביקש שאני אמסור, הוא לא יכול היה להגיע, כי הוא בדיון אחר - - -

<היו"ר תמר זנדברג:>
אוה, כן. תודה רבה. 

<ציון אפרתי:>
אבל האוצר תומך בהצעה - - -

<היו"ר תמר זנדברג:>
התשובה הזאת לא מקובלת עלינו, אני מצטערת. 

<ציון אפרתי:>
רק קיבלתי הודעה. האוצר ביקש להביע את דעת האוצר. האוצר תומך בהצעה. 

<היו"ר תמר זנדברג:>
תודה רבה על הבעת העמדה. אם תוכל למסור בחזרה שהתשובה הזאת לא מקובלת עלינו, הוועדה הזמינה את משרד האוצר, כמי שעמד יחד עם משרד הבריאות בראש הצוות, במשרד האוצר יש מספיק אנשים, מעבר לאותו עוזר מנכ"ל שפעם שלישית שהוא מבריז לנו כאן, אותו אדם - - -

<קריאה:>
הוא יגיע ב-11:00. 

<היו"ר תמר זנדברג:>
תודה רבה, בפעמים הקודמות הוא אמר לנו שהוא בדרך ושהוא הולך ברגל ובסוף הוא לא הגיע. נכון לרגע זה הישיבה נפתחה בלי הנציג של המשרד שעמד בראש הוועדה. מבחינתנו זה לא מכבד את הכנסת והאס.אמ.אסים שמגיעים אליי תוך כדי עוד יותר - - - עדיף היה שלא הייתם מקריאים את זה. 

משרד הכלכלה, בבקשה. איתן קופרשטוק.

<איתן קופרשטוך:>
אני רוצה לומר דבר אחד. מן הדין שהדיון הזה היה איזה ועדה משותפת ביחד עם ועדת הכלכלה של הכנסת, כי מדובר באמת בנושא כלכלי, חד וחלק. 

עכשיו, לשאלתך לגבי הצוות שהוקם. אין נתונים חדשים, אותם נתונים שהיו בפני הוועדה הובאו בפני הצוות הוקם על ידי פרופ' שמחון. אני ישבתי עם הצוות - - -

<היו"ר תמר זנדברג:>
רגע, אתה יכול לעדכן אותנו, קודם כל מי נמצא בצוות הזה. פרופ' אבי שמחון הוא ראש הצוות. 

<איתן קופרשטוך:>
פרופ' אבי שמחון הטיל את זה על סגניתו, אשר הטילה את זה על - - -

<היו"ר תמר זנדברג:>
מי זו סגניתו? 

<איתן קופרשטוך:>
יוליה איתן. 

<היו"ר תמר זנדברג:>
רגע, הוא עומד בראש הצוות מתוקף תפקידו כראש - - -

<איתן קופרשטוך:>
הוא התבקש על ידי ראש הממשלה לחוות דעתו בנושא. 

<היו"ר תמר זנדברג:>
אבל בתפקידו כראש המועצה הלאומית לכלכלה.

<איתן קופרשטוך:>
בדיוק. 

<היו"ר תמר זנדברג:>
הוא הטיל את זה על סגניתו והיא, על מי הטילה? 

<איתן קופרשטוך:>
אשר הטילה את זה על עוזריה שישבו איתי. אחת מהם, קוראים לה - - - 

<היו"ר תמר זנדברג:>
רגע, יש כתב מינוי ויש - - -

<איתן קופרשטוך:>
אני לא חושב שיש כתב מינוי, אני לא חיכיתי לכתב מינוי. יש צוות, צלצלו אליי, ביקשו ממני נתונים, הלכתי ומסרתי את אותם נתונים - - - 

<היו"ר תמר זנדברג:>
לא, אבל יש עוד גורמים בצוות חוץ מהצוות של אבי שמחון עצמו? 

<איתן קופרשטוך:>
לא, לא, לא. 

<היו"ר תמר זנדברג:>
זאת אומרת הוא אישית, כראש המועצה הלאומית לכלכלה, התבקש - - -

<איתן קופרשטוך:>
הוא הטיל את זה על מישהו ו - - -

<היו"ר תמר זנדברג:>
אין בעיה. אז המישהו שהוא הטיל עליו התקשר אליך ואתה מסרת לו - - -

<איתן קופרשטוך:>
התקשר אלינו, ישבנו, הצגנו את הנתונים שלנו. משרד הכלכלה - - -

<היו"ר תמר זנדברג:>
שהם אותם נתונים שהוצגו לצוות שאתה היית חבר בו מטעם משרד הכלכלה? 

<איתן קופרשטוך:>
נכון. אין נתונים חדשים. אנחנו בהחלט תומכים כמובן ביצוא בכלל, בוודאי ובוודאי ביצוא של ענף חדש שמתפרש על למעשה שני ענפים גדולים, אחד זה חקלאות ואחד זה מדעי החיים ועצירת היבוא מבחינתנו, אני לא אוהב להשתמש בפרפרזה מכת מוות, אבל אין כל ספק שזה מכה, כי גם אם יאושר לא מחר בבוקר יתאפשר היצוא. כלומר זה תהליכים מובנים שייקחו זמן ארוך, גם על ידי הצוותים של משרדי הממשלה, גם על ידי החברות עצמן. כלומר כל השהיה משמעותה מכה חזקה. 
<היו"ר תמר זנדברג:>
אוקיי, תודה. משרד החקלאות. 

<חנן בזק:>
אני רוצה לומר כמה דברים. קודם כל הפתיחה שלך בהחלט נתנה תמונת מצב נכונה של מה שקורה היום. אני חושב שבסך הכול, כשאני, כמי שהשתתף לאורך כל הדרך בוועדה הבין משרדית, שהייתה קודם כל הכנה מאוד יסודית שראויה לציון של המתווה החדש בניהולו של היק"ר ובכל השתתפות הצוות, הכנת דוח מאוד מפורט של ועדת היצוא עם תמיכה של חמישה משרדי ממשלה, אני לא רוצה לדבר על התנגדויות כאלה או אחרות, אני רק רוצה לומר שאני מעורב גם בביקור אצל החקלאים הקיימים, שמונת החקלאים הקיימים, להערכתי, אני לא שוטר ולא עושה מארבים בלילות, עשיתי הרבה כאלה, אבל אני חושב ואני רוצה לציין שלהערכתי, זו גם עמדה שלנו במשרד, אין זליגה מהחוות, חד וחלק. אם יש איזה שהיא זליגה, בלי שאני אפגע באף אחד מהחולים שנמצאים פה, אז יש פה ושם זליגה אולי מאנשים אחרים, לא מהחוות. 

אני רוצה לומר שהתכנית החדשה בעצם לא יצאה לפועל, כל ההסדרה החדשה, גם לגבי שמונת המגדלים הקיימים עוד לא יצאה, לכן אין בעצם כאן ביטול, לא יצא. אני גם לא חושב שמישהו צריך לחשוש שאולי תהיה זליגה ועל הבסיס הזה תהיה עצירה. אנחנו גם מוכרים מכוניות ואוכפים את זה שלא יעברו רמזור אדום, זאת אומרת אני לא חושב שכאן צריך כרגע שזו תהיה איזה שהיא עילה לעצירה. 

בקשר להנחיה שניתנה לפרופ' אבי שמחון, כלכלן, לבחינת היתכנות כלכלית חדשה. היא לא חדשה, אלא זה מה שראש הממשלה ביקש. בסדר, אני משוכנע, ואני גם יודע שאלינו, למשרד החקלאות, ואנחנו מכינים תחשיבים במשרד החקלאות להיתכנות של החקלאים, אותנו מעניין שהחקלאים יהיו רווחיים ובהחלט אנחנו הבענו את דעתנו גם בוועדה הבין משרדית וכמו שנאמר כאן, את אותם נתונים אנחנו נעביר, אם ישאלו אותנו. לפי דעתי, הכלכלנית שבארגון שלי, בשירות ההדרכה במקצוע, כבר התקשרו אליה מהלשכה של - - -

<היו"ר תמר זנדברג:>
מהצוות. אוקיי. אתה יכול רק להגיד, מבחינתכם כמשרד החקלאות והעבודה מול החקלאים, כי בוא נגיד, אנחנו נשמע גם את החקלאים שנמצאים כאן, אבל אתה מייצג אותם כגורם ממשלתי. מה המצב כרגע, נכון לרגע זה? זה בוקה ומבולקה? מה? 

<חנן בזק:>
אז אני רוצה לומר ככה. זה היה בקטע הכללי. עכשיו, כשאני מסתכל על הקטע שאני יותר קרוב אליו, הקטע של החקלאות, אז אני יכול לומר ככה, קודם כל ברור לנו לחלוטין שהמתווה הזה נותן אופק כלכלי עצום, כמו שנאמר, למדינה, לחקלאים, אני אסביר תיכף, גם לחקלאים, כמובן אני לא מדבר על החולים ועל התעשייה ועל הכלכלה וכדומה. אם אני יורד ברזולוציה של החקלאים, משרד החקלאות, בראשותו קודם כל של השר שלנו, שתומך מאוד במתווה הזה, אנחנו הגדרנו את הענף הזה כענף חקלאי. צריך להבין, זה ענף חקלאי בקטע הראשון וכל התוצר הסופי מתחיל בקטע החקלאי הראשוני ולקטע החקלאי הזה יש אופק, יש מגדלים מצוינים ויש מערכת הדרכה שאנחנו הכנו אותה בתוך הארגון שאני בראשו. אני כבר לא מדבר על זה שההיתכנות החקלאית הזאת, תמיד אומרים שיש כך וכך חקלאים, אני לא מדבר רק על קנאביס, אבל מסביבם יש מעטפות של עובדים, מאות עובדים שהחקלאות מפרנסת אותם ובטח בקנאביס זה יקרה. 

<היו"ר תמר זנדברג:>
אתה מתכוון מעטפות מלשון מעטפת ולא מעטפה. 

<חנן בזק:>
מעטפת, תודה על התיקון. עכשיו בוא נאמר איפה אנחנו נמצאים. חקלאים רבים שנרשמו וקיבלו את האישור הראשוני והתחילו להמשיך הלאה, יש להם בהמשך לאישור הראשוני אפשרות כבר לתכנן את הבנייה של המבנים, של החממות. כולם נמצאים בהמתנה, חלקם השקיעו כספים עצומים ולא שאנחנו, אני תמיד דאגתי לומר שצריך לחכות להחלטת הממשלה, אבל מטבע העניין הייתה רוח ברורה מאוד שיאושר היצוא ואתם יודעים, החקלאים אצלנו, חלקם לא חיכו. 

<אורן ליבוביץ:>
השר גם אמר. 

<חנן בזק:>
וגם השר שלנו אמר במפורש, נכון, יהיה יצוא. אני מאלה שאופטימיים ואני מעריך שיהיה יצוא בסוף, אבל בסיכומו של דבר החקלאים עומדים בהמתנה עם השקעות לא קטנות וגם עם משקיעים פוטנציאליים שמחוברים לחקלאים. לכן אני חושב שבסך הכול לא צריך לדבר על ביטול, צריך לעשות את כל המאמץ, מבחינתנו, בטח משרד החקלאות, הוא תומך נלהב בנושא הזה בגלל ההיתכנות הכלכלית לחקלאים, לכלכלה והתעשייה, לכל מה שקשור בעניין הזה. אז אני מאוד מקווה שנצא מכאן אופטימיים היום. 

<היו"ר תמר זנדברג:>
אוקיי, תודה. השלמה לך. 

<איתן קופרשטוך:>
יש לי השלמה קטנה בנוגע להשקעות. מדובר פה, לפחות בזכותו של מנהל היק"ר, נפגשתי עם משקיעים בשבועות האחרונים, מדובר, כפי שהם אומרים, על השקעות בסדרי גודל של 200 מיליון דולר, משקיעים זרים, בענף שמתחיל מחקלאות. אנחנו לא משופעים בהשקעות זרות בחקלאות ופה יש הזדמנות. כמובן שזה זולג, לא שלילי, זה זולג לענפים אחרים, בעיקר לענף הפארמה ומדעי החיים בכלל וזה נותן מענה, אני לא רוצה להגיד לאלפי, אבל בטח ובטח למאות מקומות עבודה. היינו יכולים להביא פה גם כמה חברות פארמה שמתעסקות בנושא, כי גם להם יש מה להגיד בנושא, וגם חברות שמתעסקות פר אקסלנס בנושא של מחקר ופיתוח. 

<יובל לנדשפט:>
אני רוצה רגע לדייק את הדברים של איתן, זה לא בזכותי. הם הגיעו לא בגללנו. מדובר בחברות השקעה, חברות גדולות מהעולם, הם הגיעו לכאן כי כל משקיע מהעולם שרוצה להשקיע בתעשייה מתפתחת, רוב הסיכוי שהוא יעשה שני דברים, האחד, הוא יגיע למקום ששם זה קורה, יבחן - - - אני חושב שכולם יודעים פה את התשובה, שישראל ניצבת בחזית הקדמה, של המחקר, של החקלאות, של התעשייה בתחום הקנאביס. ושתיים, הם רוצים לראות איפה הרגולציה תעמוד ולכן אנחנו מפנים למשרד הכלכלה שבינתיים שומעים את התשובה כולם, שעד שממשלת ישראל לא תחליט על היצוא אנחנו בינתיים - - -בינתיים לא ניתן להתיר יצוא. לא מדובר רק בהשקעות בתחום החקלאות, אלא בכל התחומים, בתחומי התעשייה ובתחומי המחקר. 

<היו"ר תמר זנדברג:>
תודה. לפני שאני עוברת למשרד המשפטים ולמשרד לבטחון פנים, אני רק אתן לחבר הכנסת חיים ילין, שצריך תיכף לעזוב. תודה קודם כל שהצטרפת אלינו. 

<חיים ילין (יש עתיד):>
זו פעם ראשונה שאני בוועדה הזו. 

<היו"ר תמר זנדברג:>
פעם ראשונה שאתה אצלי בוועדה? ברוך הבא. 

<חיים ילין (יש עתיד):>
אל תכעסי. 

<היו"ר תמר זנדברג:>
לא, לא כועסת, להיפך, אני שמחה שאתה פה. בבקשה. 

<חיים ילין (יש עתיד):>
קודם כל תודה ותודה על הדיון. מדינת ישראל, אני אנסה להסתכל על זה בצורה אסטרטגית, לא רק על הקנאביס מנקודת המבט של קנאביס. 
<קריאה:>
קנאביס רפואי. 

<חיים ילין (יש עתיד):>
יש קנאביס שיהפוך להיות רפואי. 

<היו"ר תמר זנדברג:>
זה שימוש רפואי, הקנאביס הוא אותו קנאביס. 

<חיים ילין (יש עתיד):>
מדינת ישראל בעוד 20-15 שנה לא תוכל להמשיך לחיות או לפתח את מרכז הארץ. אני, כאיש הנגב, מודיע לכולם שנצטרך לבנות בנגב כנראה, אין דרך אחרת ליישב עוד שניים-שלושה מיליון אזרחים בין הנגב לערבה. כשאמרתי שאשקלון תהיה העיר הצפונית ביותר של הנגב אז צחקו עליי, אבל יכול להיות שבאר שבע תהיה העיר הצפונית ביותר. 

אני מתייחס למה שראש הממשלה אמר וששר החקלאות ועוד כמה שרים הבהירו לי. שני נושאים הם בבדיקה. אני לא אמרתי שהעסק הזה נעצר או שמישהו הולך להעלים אותו. שני נושאים הולכים לבדוק, את הנושא הכלכלי. צר לי, אבל הנושא הכלכלי כבר נבדק, אין לי מושג למה רוצים לבדוק אותו עוד פעם. והנושא השני זה הזליגה. מילה שמשתמשים בה היום כמו טפטוף. עכשיו הקנאביס בזליגה, טפטוף אנחנו כבר מכירים, אז זה אחלה מילים, אבל בסופו של דבר אני חושב שאם אנחנו נעשה את המיזם הזה כמו שגם אמרתי לשר ארדן, תעשו חווה של 10,000 מטר, סגורה, בערבה, האמינו לי, אף אחד לא ייכנס, לא תהיה זליגה. אם כבר תהיה זליגה זה לא משם, זה לא מהחקלאים, אף אחד לא יהרוס את הפרנסה של עצמו. אנחנו נרוויח ציונות, התיישבות וכלכלה. 

אני מתנגד בכל תוקף שחומר הגלם יופץ בחו"ל, זאת אומרת שאנחנו נייצא חומר גלם, כי אז יקרה כמו הדשן, אנחנו נותנים את חומר הגלם בחוץ והתעשייה נמצאת בחוץ. על כל מי שמגדל פה יהיו לנו ארבעה, חמישה, שישה מקומות עבודה נוספים. זאת אומרת זה שרשרת. ואז גם הביטחון של הפרנסה של החקלאי תהיה יותר גבוהה, אנשים יעזו לבוא ולפתח את הנגב ואת הערבה וזה מקום שהיום, במקום שיהיו פלפלים, שאנחנו לא יודעים לאן זה הולך, כשהרובל קופץ למעלה או למטה, אז תהיה תעשייה חדשה לגמרי שכל העולם צריך אותה. 

עד היום כל הנושא הרפואי, למרות שהיה בשימוש, דווקא התעשייה הרפואית די התנגדה ושמה מחסומים, כי בעצם זה משהו טבעי שנלחם מול משהו שהוא סינתטי לחלוטין היום. אז לא רק שמוכח שהקנאביס הרפואי הוא עושה פלאים, אלא שהעולם נפתח וגם מכיר בו. לכן אין פה הרבה הזדמנויות, זה או עכשיו, לדעתי, או שזה לא יהיה. למה אני אומר את זה? כי בפוליטיקה ובעסקים, בכל דבר בחיים, יש הזדמנות ואם אנחנו לא לוקחים את ההזדמנות הזאת אז מישהו אחר ייקח אותה, האמינו לי. אין לי מושג למה - - - 

<דנה בר-און:>
מישהו כבר לקח, קנדה. 

<חיים ילין (יש עתיד):>
זה לא כל כך מהר. לגבי השקעות. אני יודע, לפחות מישיבה שישבתי עם חקלאים, יש כ-300 חקלאים מסומנים - - - 

<חנן בזק:>
277. 

<חיים ילין (יש עתיד):>
כ-300. לא אמרתי - - - 

<חנן בזק:>
אנחנו מחזקים אותך. 

<חיים ילין (יש עתיד):>
תודה. אני חושב שהחיבור של החקלאות ואזורים שלמים שיכולים להתפרנס מזה זה משהו שהממשלה צריכה לקבל. זה לא נראה לי הגיוני שלא יהיה. ולכן החשש שלי, אני לא שמעתי את המשרד שהתבטא פה, אבל המקום היחידי שמדאיג אותי זה המילה הזאת, זליגה. באמת אני אומר את זה. 

תדעו לכם שאני פגשתי לפני שנתיים בחור צעיר עם סטארט אפ של מצלמות, שהוא יודע לחזות במדויק כמה גרמים ייצאו מכל צמח ואיך יודעים בדיוק מה ייצא בסוף התהליך, בצורה מדויקת, זאת אומרת גם אם הבט"פ ייקח את התוכנה הזאת לעצמו, הוא יידע במדויק מה יוצא מכל חווה. לכן צר לי, יש היום טכנולוגיה שהצעירים מפתחים, זה גם פרנסה, אני אומר לפעמים הצרה שלנו בכנסת שאנחנו באובר רגולציה, אבל גם איפה שצריך רגולציה אנחנו לא עושים אותה. 

אני מאוד מקווה שבסופו של דבר זה לא יתמהמה ולא יעצרו את זה. אני מאוד מקווה שהבט"פ לא יעצור את המהלך הזה, כי החשש שלי הוא לא כלכלי, אני שם את זה על השולחן, הסיבות יכולות להיות רק של הזליגה. בסוף אני חושב שאנחנו באמת אלופי עולם, יש לנו במה להתגאות, באמת יש לנו, אני אומר את זה בשיא הרצינות, אנחנו מסוגלים ואנחנו מוצאים - - - יש ראש מועצה לשעבר במועצה שלי, אני לא רוצה להגיד כמה חוות יש, אבל אני אומר לכם שזו הרמה הגבוהה ביותר בעולם שאנחנו מצליחים לעשות פה בארץ. אולי בגלל שזו ארץ הקודש, אולי בגלל המים, אולי בגלל הקסאמים, אולי בגלל הרבה מאוד סיבות, אבל עובדתית אין חומר פעיל ברמה הזאת. אנחנו מסוגלים לעשות את זה מכל הכיוונים. 

ואז, כשייסעו ראש הממשלה שלנו ושר החקלאות לסין ולהודו הם באמת יוכלו להיות גאים גם בזה ועכשיו גם הבט"פ יוכל לנסוע לחו"ל ולהיות גאה בזה שהחקלאות והכלכלה יחד עם המשרד לבטחון פנים יודעים לעשות מיזם שבעולם ילמדו אותו. 

<היו"ר תמר זנדברג:>
תודה רבה. משרד המשפטים. 

<יפעת רווה:>
שרת המשפטים תומכת ביצוא. אני הייתי חברה בצוות, מטבע הדברים הבדיקה שלי הייתה בעיקר בחלק המשפטי. אני כן הוכחתי בדיונים שהייתה בדיקה מעמיקה של החלק הכלכלי, אני קצת מופתעת על הטענות האחרות, אבל מכל מקום, כמו שאמרתי, אנחנו היינו חלק מעמדת הרוב. הייתה פנייה של המשרד לבטחון פנים ליועץ המשפטי לממשלה בטענות הזליגה, אבל אני מניחה שהיועץ המשפטי של בט"פ יפרט את זה. התבקשתי במשרד להשיב לנושא והעברתי את ההנחיות שקיימות, גם את ההנחיות של משרד הבריאות וגם את החלטת הממשלה הקודמת ואני יודעת שיש דין ודברים בין הבט"פ ליועץ, כפי שיפרט המשרד לבטחון פנים. 
<היו"ר תמר זנדברג:>
תודה. אני רק רוצה לומר שיצאתי רגע לטלפון, זה היה השר אורי אריאל, שר החקלאות, הוא ביקש ממני למסור בשמו ובשם השרה שקד ששניהם תומכים במתווה וביצוא והוא ביקש ממני להזכיר שלוש סיבות, אחת, המטופלים והנושא הרפואי, השנייה, החקלאי כמובן, והשלישית זה הפוטנציאל הכלכלי למדינת ישראל. אז אני אומרת את הדברים לפרוטוקול בשם שר החקלאות ושרת המשפטים. 
<חיים ילין (יש עתיד):>
הרביעי זה גם ציונות. 

<היו"ר תמר זנדברג:>
חקלאות, כלכלה ולדאוג לאנשים, מה זה אם לא ההגשמה. 

<חיים ילין (יש עתיד):>
כן, אבל המילה. אז תגידי את זה בקול רם. 

<היו"ר תמר זנדברג:>
אני מוסרת מה שהשר אמר. 

<חיים ילין (יש עתיד):>
הגשמה זה עוד יותר חזק. 

<היו"ר תמר זנדברג:>
תתקשר לשר, תגיד לו שהוא לא ציין במפורש את המילה ציונות. 

<חיים ילין (יש עתיד):>
דיברתי איתו 20 דקות אחרי ששמעתי את זה. 

<היו"ר תמר זנדברג:>
יפה. המשרד לבטחון פנים. 

<חיים ילין (יש עתיד):>
כולנו במתח, תאמין לי. 

<יואל הדר:>
טוב, את רוצה לשאול שאלות? 

<היו"ר תמר זנדברג:>
לא, קודם כל תן לנו את ה - - - אני פשוט עברתי על כל המשרדים שהיו חברים בוועדת המנכ"לים ואתה גם חבר מטעם המשרד, אז תן לנו את עמדת המשרד ודוח מצב מבחינתכם. 

<יואל הדר:>
אני מבקש להתחיל דווקא ממקום אחר, דווקא מהישיבה שראש הממשלה קיים, ישיבה סגורה, לא ישיבה פתוחה. משום מה יצאו כל מיני דברים החוצה, לכאורה, כי רוב הדברים שיצאו החוצה בכלל לא היו נכונים, כל מיני אמירות למיניהן שפשוט לא היה קשר בינן לבין המציאות ולכן כל מי שמנסה לפרסם דברים מישיבות סגורות, ראוי מאוד שיבדוק את הדברים לפני שהוא מוציא דברים שלא היו - - -

<היו"ר תמר זנדברג:>
אז הנה, לכן אנחנו - - -

<יואל הדר:>
מאחר שזו ישיבה סגורה אני לא מתכוון לפרסם. לראש הממשלה זכות ואף חובה אפילו להביע את עמדתו בנושא מסוים גם כשיש גורמים אחרים שמביעים את העמדה שלהם וראש הממשלה, אני לא הדובר של ראש הממשלה, אני לא מייצג אותו, אבל בהחלט זכותו כראש הממשלה - - -

<היו"ר תמר זנדברג:>
לא, אף אחד לא מערער על זכותו, תן לנו את עמדת המשרד לבטחון פנים ואיפה עומד המצב מבחינתכם כרגע. 

<יואל הדר:>
אני אגיד עוד משהו לגבי הנושא הזה. אני חושב שראש הממשלה, להבדיל מכל משרד ומשרד, יש לו ראייה הרבה יותר רחבה והוא יוכל להכניס הרבה יותר אלמנטים מאשר - - 
<היו"ר תמר זנדברג:>
והראשון שזיהה. קדימה. 

<יואל הדר:>
- - כל משרד ומשרד, גם אם זה העמדה של המשרד שלנו, ויש גם משרדים אחרים, ובהחלט זכותו להכניס עוד שיקולים נוספים בתוך מגוון השיקולים שהוא מחליט לפיהם. 

<היו"ר תמר זנדברג:>
ואיזה שיקולים נוספו כאן שלא היו בפני הוועדה? 

<יואל הדר:>
אני אומר שהייתה ישיבה סגורה ואני חושב שאני לא אפרט. אני אומר, בהחלט לראש הממשלה יש זכות לשקול שיקולים הרבה יותר רחבים מאשר כל משרד ומשרד בפני עצמו. 

<היו"ר תמר זנדברג:>
לא, אני שוב שואלת - - -

<יואל הדר:>
אבל אמרתי, אני לא מתכוון לפרט מה היה בישיבה. זה בדיוק ההבדל, אני לא מתכוון לפרסם, אני לא מתכוון להוציא דברים - - -

<היו"ר תמר זנדברג:>
לא, רגע, רק שנייה, יואל הדר, לא ביקשתי ממך לפרסם דברים שהם לא לפרסום ושהם סגורים, אבל מהישיבה הזו יצאו והתפרסמו מסקנות, פעולה, מה מתכוונים לעשות, למשל הוקם צוות בראשות יושב ראש המועצה הלאומית לכלכלה, פרופ' אבי שמחון, שאמור לבחון את בדיקת ההיתכנות הכלכלית. בלי להוציא דברים שהם לא לפרסום וישיבה סגורה וכל הדברים האלה, בסוף אתם כולכם גורמים ציבוריים, כולנו, כולל הישיבה הזאת, אנחנו כולנו גורמים ציבוריים שבסופו של דבר יש לנו מנדט מהציבור. זה לא איזה חבורת סוד סודי בהחלט או גורם פרטי או משהו כזה. 
אז בלי להוציא דברים שהם לא מיועדים לפרסום, מה כרגע הבחינה הנוספת שאתה משבח את ראש הממשלה על הראייה הכוללת שלו, וזה תפקידו של ראש הממשלה, הוא עומד בראש הממשלה, זו המשמעות, אבל מה הבחינה שנוספת כרגע שלא נבחנה בצוות שאתה היית חבר בו? איזה אספקט חסר שראש הממשלה מפעיל על מנת להוסיף עוד - - -

<יואל הדר:>
ראש הממשלה סבר שיש צורך בבדיקה כלכלית נוספת וזה מה שהוא עושה. בהחלט זכותו. 

<היו"ר תמר זנדברג:>
הבנתי. אוקיי. אז מבחינתכם כמשרד לבטחון פנים? 

<יואל הדר:>
מבחינתנו, הבעייתיות שגם נאמרה מקודם, זו לא פעם ראשונה שאנחנו אומרים את הבעייתיות, קיימת בעיה גם של זליגה של הסמים, של סם מסוכן - - - 

<היו"ר תמר זנדברג:>
איזו בעיה של זליגה? 

<יואל הדר:>
קיימת בעיה של זליגה, יש לנו - - -

<היו"ר תמר זנדברג:>
איפה אתם רואים אותה? 

<יואל הדר:>
למשטרה יש מידע מודיעיני לגבי הנושא של הזליגה. מידע מודיעיני, לכן אנחנו לא נפרט. אנחנו בהחלט מוכנים להציג את זה בפני היועץ המשפטי לממשלה, אני חושב שמן הראוי, ולכן כשדיברו פה על הקשר בינינו עם יועמ"ש לממשלה, בהחלט המשטרה תציג בפניו את המידע שיש לה לגבי הנושא של הזליגה, וזה לא בכדי, וקיים חשש שכשאתה מגדיל את זה, אתה הרי מגדל קנאביס, אתה לא מגדל קנאביס רפואי, כשאתה מגדיל יותר ויותר את הפעילות אז יש - - -
<היו"ר תמר זנדברג:>
האם נפתחו חקירות במשטרה בשנים האחרונות, בשנה האחרונה, בתיקים שבחשד - - -

<יואל הדר:>
המשטרה חוקרת את הנושא הזה. יש נושא שפורסם, היו שלושה פיצוצים של מכוניות שקשורים לנושא הזה של הסמים. לכן מדובר על - - -

<היו"ר תמר זנדברג:>
אני בטוחה שמשטרת - - -

<חיים ילין (יש עתיד):>
אני לא אמרתי את זה, מה שאני מציע, בגלל זה אני נתתי את הפתרון פה, תעשו את החוות מרוכזות בערבה, איפה שאין אנשים, תבנו את התעשייה ליד, שאף אחד לא יתקרב לשום מקום והאמינו לי שאתם שולטים במצב. אני לא סתם הבאתי את הפתרון. 

<היו"ר תמר זנדברג:>
שנייה רגע, חיים. אני חושבת שהסוגיה הזו היא מאוד מאוד משמעותית והיא עומדת במוקד הדיון ולכן שווה שנתעכב עליה. 

<חיים ילין (יש עתיד):>
נכון, אמרתי לך שהזליגה היא ה - - -

<היו"ר תמר זנדברג:>
לא, אבל שנייה. נשאלת השאלה בכלל האם קיימת זליגה וטוען כאן היועץ המשפטי של המשרד לבטחון פנים שיש זליגה. אני שואלת מה היקף הזליגה על פני איזה זמן, מה הן הפעולות שעשתה המשטרה כדי להתמודד עם הזליגה הזו. ככל שיש זליגה זה דבר שבאמת מדאיג אותנו. כמובן שגם אם יש, ותיכף נשמע על ההיקפים, זה לא בהכרח מהווה השבתה של כל הענף. אתה יודע, זה שיש פשיעה סביב ענף מסוים, זה לא משבית את הענף, זה נכון לכל תחום. זה שיש גניבות מחקלאים, אנחנו לא משביתים את ענף החקלאות בגלל שיש גניבות. 

<חיים ילין (יש עתיד):>
זה שגונבים בקר, זה לא אומר שאנחנו צריכים להפסיק לגדל אותו. 

<היו"ר תמר זנדברג:>
בדיוק. זה שיש עבירות מיסוי, זה שיש עבירות הלבנת הון, אנחנו לא משביתים את הבנקים כתוצאה מזה. 

<חיים ילין (יש עתיד):>
זה יכול להיות טוב. 

<היו"ר תמר זנדברג:>
למרות שיש כאלה שמציעים. אבל קודם כל, על מנת שהבסיס העובדתי יהיה משותף לכולנו, תן לנו איזה שהם - - - על מה אתה מדבר? 

<יואל הדר:>
אם גברתי שמה לב, אז הענף לא הושבת והחוות עדיין קיימות, למרות האמור. יש גם שיקולים נוספים ויש בעייתיות נוספת. מה שמדברים פה זה לא על החוות הקטנות, מדברים על הגדלת הגידול בכל מיני מקומות נוספים. 

<אורן ליבוביץ:>
לא, מדברים גם על החוות הקיימות. אתה נותן מכת מוות לדבר הקיים, לפני שאתה מדבר על הדבר החדש. 

<יואל הדר:>
היצוא זה הגדלה ולכן הדבר הזה מחריף שבעתיים, מה שאני אומר. השר לבטחון פנים, אני חושב שגם בישיבה הקודמת, נאמר, לא ממנו, אלא על ידי גורם מטעמנו, השר לבטחון פנים אמר שהוא לא מתנגד בעת הזו ליצוא ובלבד שהמשטרה תקבל את כל המשאבים הנדרשים לצורך מניעת הזליגה. 

<חיים ילין (יש עתיד):>
אוה, עכשיו אנחנו הבנו. כסף, 2019, יש לך כבר בנוי עכשיו. 

<יואל הדר:>
אני לא מדבר על הכסף, מפני שהמשאבים, זה לא רק - - - במשאבים, אלא המשטרה תצטרך לדאוג - - -

<היו"ר תמר זנדברג:>
יואל הדר, עוד לפני המשאבים - - - 

<חיים ילין (יש עתיד):>
יואל, אם אנחנו לא נייצר את זה פה אנחנו נייבא את זה, אתה חושב שהפשיעה לא תהיה שם ביבוא? 
<יואל הדר:>
לזה אני אתן לך תשובה. ממשלת ישראל החליטה לפני מספר שנים על יבוא, כעדיפות ראשונה. 

<איתן קופרשטוך:>
מאז ממשלת ישראל ביטלה את ההחלטה. 

<יואל הדר:>
ממשלת ישראל לא הצליחה לייבא כי המדינות האחרות לא רצו לייצא למדינת ישראל ולכן היבוא לא צלח. רצינו יבוא על פני הגידול והנושא לא צלח. מדינות אחרות לא רוצות לייצא את הקנאביס - - - שמדינת ישראל זקוקה לה ולכן נדרשנו לגידול ועכשיו נוצר דבר חדש, הנושא של יצוא. זה לא היה בזמנו, הנושא היה היבוא מול הגידול ולא הצלחנו לייבא, מדינות אירופה וארצות הברית לא רצו לייצא למדינת ישראל. זה היה המצב. אז אי אפשר להגיד 'אפשר לייבא', כי לא יהיה יבוא, כי הן לא רוצות לייצא. זה המצב. 

<היו"ר תמר זנדברג:>
אתה גם אומר - - -
<קריאה:>
יש פה נושאים כלכליים שהם לא - - -

<היו"ר תמר זנדברג:>
לא, רגע. יש פה נושא כלכלי ויש פה את נושא הזליגה, שהוזכר כאן. עכשיו, אני לא רוצה לטעון, באמת, מתוך תפיסת העולם שלי, אני לא טוענת לעליונות הכלכלה על פני כל דבר אחר. יכול להיות שיש דברים ויש ערכים שבהחלט השיקול הכלכלי מוכפף להם ומן הראוי שמדינת ישראל תדאג לשלום ובטחון תושביה ואזרחיה ותעשה דברים שמוסרית הם נכונים בעיניה וכו'. אני לא שמעתי, לא היום ולא באף שלב בשלוש השנים האחרונות, על עדות משמעותית לזליגה. יתר על כן, אמר כאן ממש דקות ספורות לפניך הנציג של משרד החקלאות, ואני מצטטת, כי רשמתי לי, אין זליגה מהחוות, לפחות לא שמוכרת למשרד החקלאות. 
<יואל הדר:>
משרד החקלאות אחראי על החוות? 

<היו"ר תמר זנדברג:>
כן. 

<יואל הדר:>
מה כן? ממתי הוא אחראי על החוות? 

<היו"ר תמר זנדברג:>
מה זאת אומרת? משרד החקלאות - - -

<יואל הדר:>
איזה סמכות בדין יש לו על ה - - -

<היו"ר תמר זנדברג:>
אנחנו לא בסמכות בדין. רגע, רגע, עצרו. 

<יואל הדר:>
זו אמירה שאני לא יודע מתוך - - -

<היו"ר תמר זנדברג:>
עצרו רק שנייה. סליחה רגע. יואל הדר, אתה יועץ משפטי, אני מכבדת את זה. אנחנו, הוועדה כאן והכנסת באופן כללי, היא זירה שהיא גם ציבורית. זה לא בית משפט, אנחנו לא דנים כרגע בסמכות בדין, אנחנו דנים במציאות. אם יש לו סמכות בדין או אין לו סמכות בדין, זה לא משנה את העובדה אם יש זליגה או אין זליגה, הזליגה לא זולגת לפי הסמכות בדין. אם אתה, יש לך סמכות - - -

<יואל הדר:>
- - - גורם שלא אמון על - - - 

<היו"ר תמר זנדברג:>
לא, לא, לא, גם אתה לא הגורם שאמון על החוות. הגורם שאמון זה משרד הבריאות - - - 

<יואל הדר:>
אבל אפשר לשאול את המשטרה - - - 
<היו"ר תמר זנדברג:>
גם המשטרה לא אמונה, סליחה - - -

<יואל הדר:>
לא, אבל אם יש זליגה זה המשטרה - - - 

<היו"ר תמר זנדברג:>
לא, רק שנייה. לא. לא נכון. לא נכון. 

<יואל הדר:>
מי הסמכות - - - אז המשטרה - - - מי עושה חקירות במדינת ישראל אם לא המשטרה? 

<היו"ר תמר זנדברג:>
אם לא תתפרץ לדבריי אז - - -

<יואל הדר:>
לא, את התפרצת לדבריי אז אני עונה. 

<היו"ר תמר זנדברג:>
לא, אני לא התפרצתי לדבריך, אני מנהלת את הדיון ואני רוצה ומבקשת ממך לדעת, המשטרה, אין לה סמכות בדין על החוות. זה לא קשור - - -

<יואל הדר:>
למה?

<היו"ר תמר זנדברג:>
ככה, לא. 
<יואל הדר:>
בוודאי שיש לה, היא אמונה על הדין הפלילי, על החקירה - - -

<היו"ר תמר זנדברג:>
עכשיו כנס להאזנה - - -

<יואל הדר:>
בוודאי שיש לה. 
<היו"ר תמר זנדברג:>
לא, לא, תן לי, בבקשה, להשלים את המשפט ואז אתה תענה לפי השאלה שאני אשאל אותך. 

<יואל הדר:>
בבקשה. 

<היו"ר תמר זנדברג:>
למשטרה אין סמכות על הנושא הזה, זה לא בסמכותה. למשטרה יש סמכות לאכוף את החוקים במדינת ישראל בכל תחום והיא אחראית גם על אכיפת החוק וגם על בטחון הציבור. הנושא הזה, נושא החוות כגידול חקלאי, ומשרד החקלאות הכריז עליו כגידול חקלאי ומשרד הבריאות הקים יחידה מיוחדת, כבר לפני כמה שנים? 

<יובל לנדשפט:>
בהחלטת ממשלה 3609 ב-2011. 

<היו"ר תמר זנדברג:>
שאמונה על הנושא הזה. עכשיו השאלה שלי אליך היא מהי העדות לזליגה, ככל שקיימת, ואם קיימת מה ההיקף שלה אל מול הגידול שיוצא מהחוות האלה כרגע לשוק הישראלי כל שנה. 

<יואל הדר:>
אז אני צריך לחלוק על גברתי, משטרת ישראל אחראית לאכוף את הדין הפלילי, הקנאביס - - -

<היו"ר תמר זנדברג:>
מאה אחוז, זה נכון על כל דבר. 

<יואל הדר:>
לא נכון. הקנאביס - - -

<היו"ר תמר זנדברג:>
למה? זה כן. 

<יואל הדר:>
לא נכון - - - 

<היו"ר תמר זנדברג:>
זה אומר שאם כאן ברגע זה מתבצעת עבירה זה בסמכות משטרת ישראל. זה לא אומר שמשטרת ישראל היא אמונה, היא הרגולטור של הוועדה הזאת. 

<יואל הדר:>
דווקא הכנסת זה יותר בעייתי, כי יש את דין החסינות בכנסת, אבל - - -

<היו"ר תמר זנדברג:>
אנחנו לא בבית משפט, יואל, באמת.

<יואל הדר:>
אמרת אמירה, אז שהציבור יידע שזה לא בהכרח. אני אומר לגבי הקנאביס, זו עבירה לפי פקודת הסמים, מי שאמור לאכוף עבירות לפי פקודת הסמים זה משטרת ישראל - - -

<היו"ר תמר זנדברג:>
נו, כן, ומה הזליגה? 

<יואל הדר:>
ולכן היא אמונה על התחום הזה וזה תפקידה והיא מחויבת לעשות והיא אכן - - -

<היו"ר תמר זנדברג:>
נו, אז אם תפקידה, אז מה הזליגה? 
<יואל הדר:>
 - - הציבור צריך לדאוג שיהיו לה משאבים. 

<היו"ר תמר זנדברג:>
מה היקף הזליגה? 

<יואל הדר:>
יש זליגה. יש מידע מודיעיני - - -

<היו"ר תמר זנדברג:>
מה היקף הזליגה? 

<יואל הדר:>
את צריכה לשאול את המשטרה אם הם יכולים, מפני שהדבר הזה נמצא במידע מודיעיני, שאפשר להציג את זה בפני היועמ"ש לממשלה. מאחר שהנושא הזה נמצא - - -

<היו"ר תמר זנדברג:>
לא, אתם לא תסתתרו מאחורי מידע מודיעיני. 

<יואל הדר:>
מה לא תסתתרו? זה - - -

<היו"ר תמר זנדברג:>
לא, לא, לא, לא, סליחה. יש פה נושא ציבורי, אתם בשם הדבר הזה עכשיו עצרתם דבר שעל ידי משרד הכלכלה תואר כהשעיה שמשמעותה מכה חזקה. משרד החקלאות, 'כולם נמצאים בהמתנה, חלקם השקיעו כספים עצומים', משרד הכלכלה, '200 מיליון דולר ממשקיעים זרים בענף החקלאות ואופציה לחברות פארמה בינלאומיות'. אתם לא תעצרו את כל זה בגלל אמירה בעלמא, עם כל הכבוד. אם לאמירה הזאת יש ממשות ואם יש לה אחיזה במציאות, אז בבקשה. בלי לחשוף דוחות סודיים, אנחנו לא נמצאים פה ב-CIA ולא בשום מקום כזה, תנו לנו איזה שהוא ביסוס עובדתי לאמירה הזאת, לא 'מודיעין', לא 'חקירות של האינטרפול'. על מה אתה נסמך כשאתה אומר את זה? 

<יואל הדר:>
אני לא יודע למה גברתי אומרת שאנחנו עצרנו. היה דיון אצל ראש הממשלה - - -

<היו"ר תמר זנדברג:>
אנחנו את כל זה יודעים, אל תחזיר אותנו לתחילת הדיון. 

<יואל הדר:>
לא, אני לא מבין מה זה - - -

<היו"ר תמר זנדברג:>
אתה אומר דבר פה ש - - -

<יואל הדר:>
מה זה אנחנו עצרנו? מה זה אנחנו עצרנו? המשרד לבטחון עצר משהו? 

<היו"ר תמר זנדברג:>
יואל הדר, מה - - -

<יואל הדר:>
המשרד לבטחון פנים אמר את דעתו. 

<היו"ר תמר זנדברג:>
מה היקף הזליגה? 

<יואל הדר:>
הוא לא - - -

<היו"ר תמר זנדברג:>
מה היקף הזליגה ומה הראיות שיש לכם לזליגה מהחוות? 

<יואל הדר:>
המשרד לבטחון פנים לא קובע בעניין הזה, מפני שיש ראש ממשלה ששוקל את מכלול השיקולים. בין היתר המשרד לבטחון פנים והוא בסופו של דבר - - -

<היו"ר תמר זנדברג:>
ראש הממשלה לא נמצא פה, אני שואלת אותך שאלה בתחום המשרד שלך - - - 

<יואל הדר:>
ממשלת ישראל זה - - -

<היו"ר תמר זנדברג:>
את כל זה אנחנו יודעים, אתה לא מחדש לנו. 
<יואל הדר:>
לא, אבל את אומרת שאנחנו עוצרים, אנחנו לא עוצרים, אנחנו אומרים את העמדה שלנו.

<היו"ר תמר זנדברג:>
אני שואלת אותך שאלה פשוטה - - -

<יואל הדר:>
אנחנו אומרים את העמדה שלנו. 

<היו"ר תמר זנדברג:>
מה הזליגה? מה הראיות העובדתיות לזליגה ומה היקף הזליגה. 

<יואל הדר:>
מה זה ראיות עובדתיות? יש למשטרת ישראל מידע שהוא מידע - - -

<היו"ר תמר זנדברג:>
מה המידע הזה, על מה הוא מתבסס? 

<יואל הדר:>
מידע מודיעיני. על סמך חקירות שהם עורכים, על סמך מידע שהם מקבלים. אני לא רוצה לפרט את כל סוגי החקירות בעניין הזה. יש להם מידע שהוא מספיק אמין ל - - -

<היו"ר תמר זנדברג:>
מה המידע הזה? 

<יואל הדר:>
זה לא בפני הציבור. 

<היו"ר תמר זנדברג:>
למה? 

<יואל הדר:>
כי זה מידע מודיעיני. זה ההבדל בין מידע מודיעיני לבין מידע גלוי וזה מידע מודיעיני. 

<היו"ר תמר זנדברג:>
נפתחו חקירות בנושא הזה? כמה? 

<בשורה רגב:>
יש לנו - - - כיום, ארבעה - - - 

<היו"ר תמר זנדברג:>
באיזה תקופה? 

<בשורה רגב:>
- - - 

<היו"ר תמר זנדברג:>
ארבעה תיקים בשנה האחרונה? וזה התיקים היחידים שיש? 

<בשורה רגב:>
- - - ידיעות מודיעיניות - - -

<היו"ר תמר זנדברג:>
זה התיקים היחידים שנפתחו? 
<בשורה רגב:>
- - -
<קריאה:>
יש תקן חדש לאבטחה. 

<בשורה רגב:>
אל תנסו - - - 

<קריאה:>
התקן עוד לא - - -

<היו"ר תמר זנדברג:>
הזליגה מחוות או מחולים? 

<בשורה רגב:>
יש אינדיקציות מאוד מאוד משמעותיות, גם עבור - - -

<קריאה:>
סליחה, את חייבת להתקדם לשולחן ולהציג את שמך ותפקידך. 

<היו"ר תמר זנדברג:>
לא להפסיק אותה באמצע, תעשו לי טובה, אני מנהלת את הדיון. 

<קריאה:>
אבל לא שומעים אותה. 

<היו"ר תמר זנדברג:>
אם יש אחר כך בעיה אז תגידו לי, לא להפסיק דוברים באמצע. 

<בשורה רגב:>
אני רמ"ח מחקר מודיעין, בשורה רגב, ואני אומרת לכם שיש אינדיקציות מודיעיניות מאוד משמעותיות על כל הנושא של הזליגה - - -

<היו"ר תמר זנדברג:>
מהחוות או מהחולים? 

<בשורה רגב:>
מהחוות, אפילו קשר לארגוני פשיעה וגורמים עברייניים. יתרה מכך, יש לדעתי ליואל גם פה כמה צילומים מ - - -

<היו"ר תמר זנדברג:>
זה דבר חדש? 

<בשורה רגב:>
זה דבר שבשנה האחרונה - - -

<היו"ר תמר זנדברג:>
בשנה האחרונה הוא התחיל? 
<בשורה רגב:>
הוא עולה על השולחן, הוא - - - 

<היו"ר תמר זנדברג:>
לפני זה הוא לא היה? 

<בשורה רגב:>
אבל יתר שאת בשנה האחרונה.

<היו"ר תמר זנדברג:>
למה אתם מייחסים את המידע החדש הזה? 

<בשורה רגב:>
אני לא רוצה להיכנס לזה כרגע, אבל אנחנו נוכל בפורום יותר סגור - - -

<היו"ר תמר זנדברג:>
למה? 

<איתן קופרשטוך:>
למה אתם לא סוגרים את החווה הזאת מיידית? את החווה הספציפית? 

<בשורה רגב:>
כי זה כרגע בחקירה.

<היו"ר תמר זנדברג:>
מה זאת אומרת? כמה זמן זה בחקירה? 

<בשורה רגב:>
זה בחקירה בשנה הנוכחית. 

<איתן קופרשטוך:>
אז עוצרים את כל הענף? 

<בשורה רגב:>
לא, אנחנו לא אמרנו, הוא גם הסביר שלא, אבל אמרנו שיש דברים שאנחנו רוצים לקבל כדי שהתהליך הזה יוכל להימשך. 

<קריאה:>
אפשר לקבל רגע את רשות הדיבור? 

<היו"ר תמר זנדברג:>
רגע, שנייה, יש רשימת דוברים וכולם ידברו. סיימת? אז הזליגה זה הדבר המרכזי שמטריד אתכם בתור המשרד לבטחון פנים? 

<יואל הדר:>
אני רוצה להגיד, לזליגה יש השלכות, השלכות על זה שהסם מגיע לשוק, יש חשש שזה יגיע לנוער, חשש גדול, ולכן כשאנחנו מדברים על משאבים לטובת העניין הזה, לתת למשטרה משאבים, בין היתר מאחר שמגדילים את כל זה ויש לזה נראות, שכאילו הקנאביס זה דבר חוקי, כי אנחנו רוצים להגדיל ולהוסיף חוות. צריך גם להשקיע בהסברה, במניעה, כלפי הנוער שיבינו שהקנאביס זה סם מסוכן והוא לא אמור להשתמש - - -

<היו"ר תמר זנדברג:>
אני לא מבינה, אתה משרד החינוך? 

<יואל הדר:>
אנחנו - - -

<היו"ר תמר זנדברג:>
מה זה קשור עכשיו? אני שואלת אותך כמשרד לבטחון פנים - - - 

<יואל הדר:>
גברתי שואלת שאלה טובה - - -

<היו"ר תמר זנדברג:>
האם הזליגה זה מה שמטריד אתכם? 

<יואל הדר:>
אז אני אסביר לך. 

<היו"ר תמר זנדברג:>
ענית שאתם מצפים למשאבים למשטרה לצורך אכיפה, זו שפה שברורה לנו. 

<יואל הדר:>
אז אני אסביר. גברתי ביקשה מאיתנו לפני כמה חודשים, בעת שדנו בנושא של הרשות למלחמה בסמים, שהפעילות של הרשות למלחמה בסמים לא תיפגע ולכן התפקיד שלנו, שאנחנו גם אמונים על הרשות למלחמה בסמים - - -
<היו"ר תמר זנדברג:>
לא, אם כבר אתה רוצה זה, אני ביקשתי מכם - - -

<יואל הדר:>
זה מה שגברתי ביקשה ואנחנו בהחלט - - -

<היו"ר תמר זנדברג:>
לא, אם כבר אתה רוצה להיענות לבקשות של גברתי אז מה שגברתי ביקשה זה שהרשות למלחמה בסמים תעבור למשרד הבריאות ולא למשרד לבטחון פנים. 

<יואל הדר:>
אבל אחרי שהיא - - -

<היו"ר תמר זנדברג:>
אז לא נעניתם לבקשתי ולכן מה שאתה אומר עכשיו לא רלוונטי ואני מבקשת ממך - - -

<יואל הדר:>
אבל גברתי ביקשה ש - - -

<היו"ר תמר זנדברג:>
לא, לא, לא, אני מבקשת ממך לענות - - - 

<יואל הדר:>
גברתי ביקשה שנקפיד לא לפגוע בפעילות של הרשות למלחמה בסמים. זה בדיוק מה שאנחנו עושים. 

<היו"ר תמר זנדברג:>
סליחה, אדוני, אתה יועץ משפטי של המשרד לבטחון לפנים. בהתחלה אתה נותן לי סקירה על סמכויות ומה בדין ומה לא בדין ועכשיו אתה הופך לשר החינוך. 

<יואל הדר:>
לא, אני מדבר על הרשות למלחמה בסמים, זה התפקיד שלנו, זה התפקיד של המשרד. 

<היו"ר תמר זנדברג:>
סליחה, אבל זה לא רלוונטי לדיון הזה.

<יואל הדר:>
ודאי שזה רלוונטי, התפקיד של הרשות למלחמה בסמים, זה לא המשטרה, זה רשות ש - - -

<היו"ר תמר זנדברג:>
לא, לא, לא, עורך דין יואל הדר, האם התחום המרכזי שמטריד אתכם, כחברים בוועדת המנכ"לים, הוא הזליגה, ואם כן, האם אפשר להתגבר על זה, לשיטתכם, באמצעות המשאבים שאתם מבקשים תוספת אכיפה למשטרה? 

<יואל הדר:>
אז אני הסברתי ואני אסביר שוב, כל הנושאים האלה רלוונטיים לנו, כל הנושאים האלה מעניינים אותנו, ואנחנו צריכים משאבים גם בשביל הסברה, גם חינוך וודאי בשביל האכיפה כדי שזה לא יזלוג, ודאי שלא לנוער, שהנוער יבין את המשמעות של זליגת סם מסוכן - - -

<היו"ר תמר זנדברג:>
תודה. יואב גלעדי. מאיפה אדוני? 

<יואב גלעדי:>
הגנת הצומח. 

<היו"ר תמר זנדברג:>
הגנת הצומח? מה זה, רשות? 

<יואב גלעדי:>
זה מכון מחקר במכון וולקני. 

<היו"ר תמר זנדברג:>
בבקשה. 

<קריאה:>
אני רק אומר משפט אחד. 

<היו"ר תמר זנדברג:>
לא, לא, לא. 

<קריאה:>
בהקשר של מה שיואל אמר. 

<היו"ר תמר זנדברג:>
לא, תודה. יש רשימת דוברים. בבקשה. 

<יואב גלעדי:>
ממש בקצרה, שתי נקודות בנוגע ליצוא. אני יואב גלעדי, אני חוקר גנטי של קנאביס מטעם מדינת ישראל מהמכון להגנת הצומח. מספר החוות עולה משמונה חוות ל-277, כפי שמצוין. 

<היו"ר תמר זנדברג:>
כנראה שלא, כנראה שיש כמה גורמים שיחריבו את הענף הזה, אז אנחנו נראה אם זה יקרה. 

<קריאה:>
לא כל אלה שהגישו, בסופו של דבר - - -

<יואב גלעדי:>
בסדר, אני רק - - -

<היו"ר תמר זנדברג:>
אולי גם אלה שיקבלו אישור, לא יהיה בסופו של דבר, כי אם לא יהיה יצוא אז לא יהיה להם מה לעשות. מדינות אחרות ידביקו את הפער הזה ואז המשרד לבטחון פנים, לא רק שיהפוך להיות משרד החינוך, הוא גם ינסה, לחקלאים שהפלפלים קרסו והם שמו את יהבם בקנאביס, יפתח אולי גם להם שווקים חדשים, מתוקף תפקידו, שהמשרד לבטחון פנים מתרחב על שאר המשרדים. 

<יואל הדר:>
למרות שהקנאביס הוא בצבע ירוק - - -

<היו"ר תמר זנדברג:>
לא, סליחה, תודה. 

<יואל הדר:>
לא, אבל את משמיצה את המשרד, למרות ש - - -

<היו"ר תמר זנדברג:>
לא, סליחה, אתה לא ברשות דיבור, תודה. בבקשה. 

<יואב גלעדי:>
אני מדבר בנושא אחר לגמרי וזה בקשר ליצוא, הדבר החשוב ביותר במדינת ישראל בהיבט של הגנת הצומח זה שמירה על חומר ריבוי נקי וכרגע, כשגדל מספר החוות עולה חשש להתרבות של מזיקים וכשתגיע התוצרת החקלאית לשערי אירופה, או לכל מקום אחר אליו יגיע היצוא, יהיו בדיקות קפדניות וכיום - - -
<חנן בזק:>
לא מייצאים חומר גנטי, אני לא יודע על מה - - -

<יואב גלעדי:>
לא מייצאים חומר גנטי, אני מדבר על התפרחות שאמורות להגיע ליצוא. אני מדבר - - -

<חנן בזק:>
אני לא - - -

<קריאה:>
אתה מדבר בבורות - - -

<יואב גלעדי:>
אני רוצה לדבר, בבקשה - - -

<חנן בזק:>
מי אדוני? 
<יואב גלעדי:>
אדוני יואב גלעדי. 

<חנן בזק:>
איפה עובד אדוני? 

<יואב גלעדי:>
במכון וולקני, בהגנת הצומח. 

<היו"ר תמר זנדברג:>
תנו לו להשלים את דבריו כמו שהוא רואה אותם ואחר כך - - - 

<יואב גלעדי:>
תודה. הריבוי של מזיקים במדינת ישראל, שכרגע - - -

<יובל לנדשפט:>
אתה מייצג את מכון וולקני? 

<יואב גלעדי:>
אני לא מייצג את מכון וולקני, תנו לי להגיד מילה אחת - - -

<היו"ר תמר זנדברג:>
מה יש לך? כל דבר שאתה אומר בטוח אנשים כאן גם חושבים עליהם כל מיני דברים ועדיין כל אחד, דבריו נשמעים. מה יש לכם? 

<יואב גלעדי:>
אני מייצג את האינטרס של מדינת ישראל כדי שהיצוא יצליח וכדי שהתוצרת החקלאית, לא יהיה פה יצוא חד פעמי, בגלל שיש - - - אוקיי, אתם פה כולם תוקפים אותי אז אני - - -

<היו"ר תמר זנדברג:>
הכול בסדר, לאט לאט. תאמר את דבריך בנחת ונמשיך. 

<יואב גלעדי:>
אז אני רוצה להגיד שני דברים. האחד זה שיש עלייה בכמות המזיקים שנצפית על ידי הגנת הצומח ועל ידי דיווחים משם והאינטרס הלאומי הוא לייצר פה חומר ריבוי נקי. בשביל זה צריך יותר ביקורת ואכיפה על החוות ובאמת שתהיה פה שקיפות מצד החוות החדשות והקיימות. זה דבר ראשון. הנקודה השנייה זה שהנושא הגנטי, ובעצם היצוא של זרעים, לא נבחן פה בוועדה ומדינת ישראל תפסיד מיליארדים כי זה שוק שקיימות בו כרגע מאות חברות ישראליות, מובילות את תעשיית הזרעים העולמית, והיצוא של הקנאביס, אף אחד לא מסתכל על היצוא הזה וזה הפסד של מיליונים פוטנציאליים, מיליארדים, בגלל שמדינת ישראל מובילה את התעשייה הזו. 

<היו"ר תמר זנדברג:>
תודה. 

<איתן קופרשטוך:>
אבל לפי המלצת הוועדה יהיה אסור לייצר חומרי ריבוי ו - - -

<יואב גלעדי:>
וזו טעות. 

<היו"ר תמר זנדברג:>
בסדר, זו דעתו. אורן ליבוביץ. 

<אורן ליבוביץ:>
טוב. קודם כל אם נכון הדבר שבאמת ענייני זליגה לכאורה הם הבעיה ולא ששלדון אדלסון הודיע לכם שאתם לא רשאים לייצא, אז הבקשה היא שתמצאו את הפתרון כדי לאפשר את היצוא כי הסכנה והסיכון שאנשים לקחו פה, עשרות ומאות חקלאים, זה מיותר אפילו לחזור על זה, זה מובן מאליו, זה ייפול עליכם בסופו של דבר, האחריות היא עליכם. זה עניין אחד.

העניין השני הוא מה יקרה בעוד עשר, 12, 15 שנה, כשנדע בדיעבד איפה היינו יכולים לעמוד ואיפה אנחנו עומדים באמת וחבל שנצטער על מה שקרה פה. אם יש הוכחות לזליגה, נא להציגן. מידע מודיעיני לא נשמע מספיק כדי לעצור דבר כזה. 
לי באופן אישי אין שום אינטרס שיאושר היצוא, אני לא מרוויח מזה שום דבר ולא מעניין אותי, ועדיין גם אני וגם רבים חושבים שזה יעשה בעיקר טוב, אבל יש לי הצעה. בגלל שהיצוא עומד פה על הכף ויש סכנה שהוא לא ייצא לפועל ויש פה סיכון מהותי מאוד להמוני חקלאים ועסקים, יש פתרון שיכול לפתור את העניין הזה, גם אם לא יהיה יצוא, וזה הוצאת ה-CBD מפקודת הסמים. אתם יכולים תוך שבוע, בהחלטת ממשלה, לאפשר לכל החקלאים האלה לגדל, אפילו תידרש יותר סחורה, יותר יבול בשביל להפיק ממנו את החומר הזה. זה חומר שהוא לא פסיכו אקטיבי, אפשר לפתח פה אלפי מקומות עבודה, תעשיית קוסמטיקה, חקלאות, הכול יהיה בדיוק אותו דבר ואפילו יותר רק על מולקולה אחת שאפילו לא צריך להוציא אותה מפקודת הסמים כי היא לא נמצאת בפקודת הסמים. פשוט בהחלטת ממשלה להציל פה את כל האנשים האלה, שאני באמת דואג, אני ועוד רבים דואגים לעתיד שלהם. אנשים פה השקיעו מיליונים וזה יכול להציל אותם. 
ארגון הבריאות העולמי כבר המליץ להוציא את ה-CBD מהחוק. פרופ' גרוטו לא כאן, אבל הוא חבר ועד מנהל בארגון הזה, אז מוזר מאוד שזה לא קרה בישראל. המשטרה לא תצטרך לדאוג כי מדובר בחומר שאין לו דרישה בשוק הפנאי, שאתם חוששים ממנו מאוד, ואם כן יאושר היצוא בסופו של דבר, ואני מבין שיש עדיין את הפוטנציאל ואת האפשרות הזאת שזה יקרה, אז אני מבקש לשמוע ולדעת מה אתם מתכוונים לעשות עם כל הנושא של הגנטיקה של הקנאביס.

ושאלה כוללת, שהיא רלוונטית גם לצד של הלגליזציה ועד הייצור של ה-CBD ובאמצע יצוא וכל הדברים, למה לא כמו בקנדה? למה ב-2015, כשקנדה יזמה ענף רפורמה משלה, למה לא אימצתם את המודלים של קנדה? למה ניסיתם להמציא את הגלגל מחדש? למה המצאתם כל מיני נהלים ותקנים שאף אחד לא שמע עליהם מעולם? היינו יכולים היום לעמוד במצב מתקדם בהרבה וזה מרגיש חבל. 
אז שתי השאלות הן בנוגע לנושא הגנטיקה, איך ייוצא, איך ייובא, איך יאושרו הזנים פה בישראל, כי יש מגדלים שחוששים לזנים שהם פיתחו ופה ועמלו עליהם במשך שנים, וכאמור, למה לא כמו בקנדה? תודה. 
<היו"ר תמר זנדברג:>
תודה. מנחם כהן, בבקשה.

<מנחם כהן:>
אני בעצם מנכ"ל ובעל שליטה בחברה ציבורית שנקראת מדיוי. החברה הגיעה לתודעה הציבורית לפני מספר חודשים כשהיא פרצה לתחום הקנאביס. המשכנו להתקדם, הסתובבנו קצת בעולם, קיבלנו פידבק מדהים, בכל מקום שפנינו אלינו ואמרנו ישראל, אמרנו מחקרים, אמרנו גידול, קיבלנו הרבה כבוד והדר. ישראל מובילה בעולם, לא רק בתחום של חקלאות כללית, אלא גם בתחום של חקלאות בכיוון של הקנאביס הרפואי. ישראל נספרת חזק מאוד בתחום של מחקרים לקנאביס רפואי ויכולה להוות רגל משמעותית בעולם לפיתוח של מוצרים בתחום הזה. 

דיברתם הרבה על הצד הכלכלי של המוצר הזה, אני מדבר גם על הצד הרפואי שלו, הוא מועיל היום למגוון של מחלות בתחום של סרטן, טרשת נפוצה, אפילפסיה, אוטיזם ועוד ועוד דברים שעוד לא נחשפנו אליהם ואנחנו יודעים שמתקיימים למעלה מ-100 מחקרים מקבילים היום בישראל בכל מיני נושאים של קנאביס רפואי. 

כחברה, לענות על מה שאמר הבחור מהמכון הוולקני, אנחנו ממקדים את המאמצים שלנו בגידול שהוא נקי, ללא חומרי הדברה, ללא חומרים נלווים שעשויים להזיק לחולים ובעצם אנחנו משמשים כפורצי דרך ומאמינים שאנחנו במהלך של השנתיים הקרובות למצב את עצמנו כפורצי דרך בעולם כולו בגידול קנאביס נקי, איכותי, שאין אותו בהרבה מדינות, אין אותו באף מדינה כיום, לא בקנדה, לא באירופה, לא באוסטרליה ובמקומות אחרים. אין היום בעולם את הרמה שאנחנו מכוונים אליה, שהיק"ר אילץ אותנו לזה, וטוב שעשה את זה, בעצם הוא הוביל את הגידול בישראל להתחייבות להליכה צעד אחד קדימה וכתוצאה מזה גם המחקר הרפואי ירוויח, כי בעצם הוא יוכל לקבל חומר שמגיע הרבה יותר איכותי. 

אצלנו ספציפית, וכדאי שתשמעו את זה, התהפוכות שעוברות על הצד הפוליטי עצרו עסקת ענק בתוך החברה שלנו על ידי משקיעים משמעותיים בתחום, אולי השלישיים בגודלם בעולם, להשקעה בהיקף של משהו כמו 100 מיליון שקל. בחברה הקטנה והצנועה שלנו זה מאוד משמעותי. אילו היינו - - -

<היו"ר תמר זנדברג:>
מתי זה קרה? 

<מנחם כהן:>
אנחנו נמצאים בשיחות עם חברה עולמית שרוצה לבוא לכאן לישראל לשתף איתנו פעולה ובשבועיים האחרונים, כתוצאה מהידיעות האחרונות אנחנו מתקשים לבוא ולהגיד להם את מה שאמרנו להם לפני שלושה שבועות בביטחון מלא, שיצוא יהיה, זה רק שאלה של זמן, כי אלה הפידבקים שקיבלנו מכל חברי הממשלה. אני בא ואומר לכם דבר ברור אחד, אם אתם רוצים להגיד שאין יצוא, תגידו את זה, זה בסדר, אנחנו נמצא אלטרנטיבות, כנראה, המוח היהודי יודע למצוא לעצמו, סליחה על הגזענות, אבל אנחנו יודעים למצוא לעצמנו פתרונות. 

<היו"ר תמר זנדברג:>
אם אתה אומר את זה על עצמך זה לא גזענות. 

<מנחם כהן:>
סתם, זה ביטוי כזה. 

<היו"ר תמר זנדברג:>
ברור, כנ"ל. זה בבדיחות הדעת. 

<מנחם כהן:>
אם אתם רוצים להגיד שיש יצוא, אבל אתם צריכים יותר זמן כי המשרד לבטחון פנים צריך יותר זמן להיערך, זה בסדר, זה ראוי, זה נכון. עשו את הצעדים שלכם באחריות, אנחנו לא רוצים להיכנס לתהליך ולעצור בו באמצע כי פתאום גילינו שלא הסתכלנו על איזה היבט של זליגה או דברים כאלה, ואני ארצה להגיד מילה על הזליגה, אבל הגרוע ביותר שאתם יכולים לעשות זה ללכת צעד קדימה שניים אחורה, להגיד 'יש יצוא, אין יצוא', כל שני וחמישי. אני, אגב, לא ראיתי פה נציג של ממשלת ארצות הברית סביב השולחן וחבל, אני לא הצבעתי להם, אבל אם כבר הם משפיעים באיזה שהיא צורה עלינו אז כדאי שהם יהיו פה על השולחן. זה בנושא של ההיבט הכלכלי. 

רק מילה אחת אני רוצה להוסיף לגבי הזליגה. אני אומר לחברנו יואל הדר ולמשרד לבטחון פנים, אחרי שכבר עצרתם את הזליגה מגבול לבנון, מצרים, את החוות החקלאיות הפיראטיות בנגב, שבעצם מפיצות סמים באין מפריע, ואחרי שבאתם והוכחתם לנו שהצלחתם להתגבר על הבעיה הזאת, על הנגישות של כל בן 16 היום לסמים אחרים, שהם לא קנאביס, אולי הגיע הזמן שנלמד קצת מההיסטוריה. ראינו בארצות הברית מה קרה בתקופת היובש כשאסרו על אלכוהול ונלחמו באלכוהול וארגוני הפשיעה גדלו, צמחו והתרבו. מה הפלא שהיום אנחנו שומעים על חקירות בנגב וכו' שבשנה האחרונה התקדמו? ככל שאנחנו עושים את הצעדים הפוך על הפוך ככה נקבל את המציאות הלא נכונה על פנינו. 

לדעתי הגישה היא לא נכונה. אבל אחרי שהנחנו לרגע לבעיות הקיומיות שלנו מגבולות מצרים ולבנון, איך אנחנו מונעים שקים של מריחואנה שמתפזרים להם באין מפריע במרחבי הנגב, או של שטחי צה"ל שהפכו להיות שטחי גידול בעצם לקנאביס, בואו נדבר רגע על החוות החדשות. החוות החדשות נדרשות לתקינה ברמה של גידור, צילום, תעסוקה של כוח אדם ברמה שאין אותה בפורט נוקס. אנחנו נדרשים כמעט כל גרם שאנחנו מייצרים, למתג אותו, לשים לו ברקוד, לאצוות אותו, מלשון אצווה - - -
<היו"ר תמר זנדברג:>
שזה לפי דרישה של המשרד לבטחון פנים? 

<מנחם כהן:>
הכול לפי המשרד לבטחון פנים. ואנחנו יכולים - - - 

<יובל לנדשפט:>
של היק"ר. כתבנו נוהל. במסגרת הנהלים, שאורן אמר שהוא לא מבין למה צריך, לא משנה, במסגרת הנהלים יש גם נוהל GSP, Good Security Purposes, שהוא נכתב והוכן על ידי ועדה בין משרדית ובכלל זה משטרת ישראל, המשרד לבטחון פנים, כשיו"ר הוועדה הוא מנב"ט הראשי של משרד הבריאות, כולל המכס והכול, ושם מפורטים כל כללי האבטחה לכל השרשרת, גם לחוות, אבל גם לטרנספורטציה וגם לבתי המרקחת. 
<היו"ר תמר זנדברג:>
ברור, אתה מדבר על החדשים? 

<יובל לנדשפט:>
לא, החלטת הממשלה אומרת - - -

<היו"ר תמר זנדברג:>
הנוהל של החוות הישנות והחדשות הוא אותו נוהל? 

<יובל לנדשפט:>
נכון, כאשר בחוות הקיימות האבטחה היום היא עוד מוגברת מכך, כי עוד לפני שהיה נוהל מדי פעם במחוזות מסוימים הטילו עליהם עוד ועוד והפכו חלק מהם לפורט נוקס מעבר לנדרש. 

<מנחם כהן:>
שוב, אנחנו נדרשים היום לרמת אבטחה כזאת שאני יכול להגיד, אצלי בחווה, היא לא צריכה להיות, כמו שאמר חבר הכנסת ילין, בערבה מבודדת ולא צריכה להיות נבאדה של ישראל. במקום שבו אנחנו בונים את החוות שלנו אנחנו יכולים ויודעים, לפי הנוהל שאנחנו בדקנו אותו ועומדים בו, ורוצים לעמוד בו, יודעים לעצור זליגה, אנחנו יכולים לדעת שמאצלנו, מנקודת הגידול ברמה של שתילים עד לאספקה לצרכן, לא תהיה זליגה מהצד שלנו. 

אנחנו באים ופונים, גם למשרד לבטחון פנים, למר יואל הדר, אנחנו באים ואומרים לך, היבוא היום קיים, הוא קיים ממצרים בצורה לא לגלית. אתה יכול לעצור אותו בזה שתאשר את החוות החדשות, הם יביאו דרישות חדשות לשוק, שיביאו ויעשו סדר. אני לא חושב שנכנסנו לכל הרפורמה הזאת, הרפורמה הזאת באה לסדר את כל הנושא הזה. קחו בחשבון שכספים רבים של חקלאים רבים היום במדינת ישראל כבר הונחו על הקרקע, אנשים השקיעו, חבל שכל זה יירד לטמיון, זה חוסר אחריות מוחלט להצביע על בעיה ולא להצביע על פתרון. 

<אורן ליבוביץ:>
חשוב אולי להזכיר לפרוטוקול שלפני שעה קלה סגן שר הבריאות ליצמן הודיע שהוא מתנגד ליצוא לאור החלטת ראש הממשלה. 
<היו"ר תמר זנדברג:>
אוקיי. אהרון לוצקי, מנכ"ל 'תיקון עולם'. 

<אהרון לוצקי:>
אנחנו כבר מגדלים קנאביס 12 שנה, החברה הראשונה שגידלה, וכיום אנחנו מטפלים בלמעלה מ-10,000 מטופלים. אולי כדאי להגיד, קצת בשם המטופלים האלה, כמה טוב זה עשה לכל כך הרבה אנשים, איזה הקלה הקנאביס הרפואי הביא לכל כך הרבה משפחות. במיוחד כרגע אנחנו רואים את זה בילדים אוטיסטיים ובילדים אפילפטיים, שזה עשה מהפך שלם בחיים שלהם, אבל גם בהרבה התוויות אחרות. אז קודם כל, כשאנחנו מדברים על הקנאביס כאויב, כסם מסוכן, בואו נזכור את התועלת העצומה וכמו שפרופ' משולם נוהג להגיד, עוד אף אחד לא מת מהקנאביס. כלומר הקנאביס הוא אחת התרופות הבטוחות ביותר מבין כל מה שניתן כיום ואין לה תופעות לוואי, בניגוד לרוב התרופות האחרות שקיימות בשוק. כך שכדאי לשים על זה דגש. רק הבוקר התפרסם ב-YNET סקר שנעשה על 2,000 ומשהו קשישים, ש-94% מהם מדווחים על שיפור משמעותי בחיים שלהם ובאיכות החיים שלהם בעקבות השימוש בקנאביס רפואי. 

ישראל היא מובילה בעולם בתחום הזה של המחקרים וחבל באמת שאנחנו לא מנצלים את זה גם להביא תועלת כלכלית למדינה. 'תיקון עולם' מצאה פתרון מסוים לדבר הזה בכך שאנחנו נמצאים עם שותפויות בחוץ לארץ ולמעשה אנחנו פועלים משם וזה חבל שאנחנו לא יכולים לייצא מישראל ושהכלכלה הישראלית תיהנה מהדבר הזה. 

אני רוצה לחזק את הנושא שהזכיר כאן אורן, אני הזכרתי אותו בפגישה שהייתה כאן לפני כחודשיים, הנושא של פקודת הסמים הישראלית. פקודת הסמים הישראלית היא לא הגיונית. כתוב בה שצמח הקנאביס על כל חלקיו הוא סם מסוכן. בפועל, כמו שיגידו מומחים, החומר היחידי בתוך הקנאביס שיש לו השפעה פסיכוטרופית הוא חומר שנקרא THC. כל שאר החומרים, אין להם שום השפעה פסיכוטרופית, הם בכלל לא היו צריכים להיות בפקודת הסמים. הנכון הוא לתקן את פקודת הסמים ולכתוב שה-THC זה סם מסוכן ולהתייחס אליו, למרות שהסיכון שלו הוא הרבה יותר נמוך מרוב הסמים והתרופות האחרות, אבל ניחא, על זה לא נעשה את המהפכה בבת אחת. אבל ודאי וודאי שחומר כמו CBD, שהוא חומר אנטי דלקתי, שכיום משמש לילדים אפילפטיים ואוטיסטים וגם למחלות אחרון כמו קרוהן וקולייטיס, בהצלחה עצומה וללא שום השפעה פסיכו אקטיבית, גם לקשישים, אין שום סיבה שהוא יהיה בפקודת הסמים. הוא לא בפקודת הסמים באירופה, למה הוא צריך להיות בפקודת הסמים בישראל? 

זה, אגב, לא צריך לחכות לממשלה לדבר הזה. הכנסת יכולה להעביר חוק כזה, אני בטוח שמשרד הבריאות לא יתנגד וזו יוזמה שכדאי לעשות אותה שעה אחת קודם. גם המשרד לבטחון פנים לא יוכל להתנגד כיוון שאין שום השפעה פסיכו אקטיבית לחומר הזה. כך שאני חושב שכאן צריך לנקוט בצעדים מהירים ולקדם את הדבר הזה שיכול להיות בקונצנזוס, אין בו שום רע לאף אחד. 
כללית אני חושב שחבל שהממשלה מעכבת את כל התהליכים של יצוא של קנאביס רפואי. אין לי הרבה מה להוסיף על כל מה שנאמר כאן בתחום הזה ואני רוצה לקוות שהשכל הישר יתגבר ונוכל להביא את התועלת הכלכלית העצומה.

עוד הערה אחת. יש כיום בישראל למעלה מ-30,000 אנשים שמטופלים בקנאביס רפואי, יש לפי דיווחי המשטרה מאות אלפים שמשתמשים בקנאביס לצרכי פנאי. ברור שהחומר שהם משיגים הוא לא דווקא מתוך החוות, כל המאות אלפים שמשיגים, יש כאלה שטוענים שיש אפילו מיליון משתמשים במדינת ישראל בקנאביס. כך שהמאבק צריך להיות ממוקד במקום הנכון ולא ממוקד - - - לא צריך לחפש מתחת לפנס. היום קיבלתי טלפון ממשפחה אוטיסטית, ששוטרים הגיעו אליהם הביתה כיוון שיש להם רישיון ל-30 גרם, הבן לקח על עצמו 5 גרם והשוטרים רצו לבדוק אם מותר לו או אסור לו להחזיק 5 גרם. אדם אוטיסט. אז בזה מתמקדים, בזה ממקדים את המאמצים, בואו נמקד את המאמצים בדברים הנכונים, יש מספיק צרות אחרות ומשמעותיות יותר. הסיכון כאן בתחום הזה של ענף הקנאביס הוא אפסי, לעומת זאת התועלת היא מאוד גדולה. תודה. 

<היו"ר תמר זנדברג:>
תודה רבה. ד"ר תמיר גדו, מנכ"ל 'שאיפה לחיים'.

<תמיר גדו:>
תודה רבה. קודם כל אני רוצה לחזק את מה שנאמר פה, יש המון בורות בנושא הזה. קודם כל לא הורגים את כל העדר בגלל פרה סורחת אחת. ובוא נגיד שיש באמת זליגה ובוא נגיד שהמידע המודיעיני הוא נכון, הרי אני יכול להגיד לכם בתור מישהו שנמצא בענף הפארמה, תרופות, כבר מעל ל-25 שנה, שהיו מקרים שחברות תרופות, יצרניות ישראליות, היו להם פריצות והייתה זליגה והיו גניבות מתוך החברות בפנים. אף אחד לא סגר אף אחד בטבע, בתרו, בתרימה או בכל אחת מהחברות האחרות בשל הגניבות האלה. לא סגרו. הלכו, עשו חקירה, מצאו את האשמים והביאו אותם לדין, כמו שצריך וכמו שראוי. אם יש זליגה, מן הראוי שיסגרו את אותה חווה סוררת או יותר. זה מקובל, זה לגיטימי וזה נכון לעשות את זה. 

אנחנו כולנו פה אנשים רציניים, אנחנו פתחנו מפעל שהושקעו בו מיליונים של דולרים, המפעל הזה יכול לייצא מתוך מדינת ישראל מעל 2.5 מיליארד דולר פוטנציאליים, רק המפעל הזה. יש במפעל הזה 100 עובדים, האנשים שעובדים שם, כמעט מחצית הם עובדים שפוטרו מטבע והגיעו לעבוד במפעל הזה. זה עובדי פארמה. 

אני רוצה להסביר משהו על הבורות שמתעסקת פה. אנחנו לא מוכרים פרחים, זה לא מעניין אותנו בכלל, אנחנו רואים את הפרחים בתור חלק בשרשרת שאותו אנחנו לוקחים, ובתהליך מאוד חכם, אני חייב להגיד, משרד הבריאות ומשרד החקלאות יצרו הסדרה שאנחנו מפעל שיודע לקחת בתהליכי GMP ולקחת את החלק בתוך הפרח, את החלק הפעיל, שיכול להיות CBD ויכול להיות כל חלק פעיל, לבודד אותו למרכיביו, לנקות אותו ברמה של 99.5%, שיש רק 0.5% של חומר, שגם בו אנחנו יודעים שאין שום חומר, זה חומר לא פעיל לחלוטין, ואנחנו יודעים לייצר מוצרים אקטיביים שאין בהם שום חלק פסיכו אקטיבי, אפס. 

היות שזה מפעל שיש לו GMP, יש לו שליטה מלאה בתהליך. האנשים שמפעילים את המפעל הזה אלה אנשים שהם חברות תרופות הכי טובות בארץ, שעברו לתחום הקנאביס מתוך עניין, מתוך הבנה שהנישה הזאת בתוך ענף הפארמה היא נישה מתפתחת בכל העולם. אנחנו יודעים היום לייצר מוצרים שיש בהם אפס פסיכו אקטיביות. 
אנחנו יוצרים ניסויים קליניים, אני רק אתן שתי דוגמאות לניסויים קליניים שנעשו שסופקו על ידי המפעל הזה. היה ניסוי שהסתיים כבר והלך ל-FDA בסרטן לוקמיה, הצלחנו להוריד את התמותה ב-93% בסרטן לוקמיה במהלך של השתלת מח עצם. הושתלו מח עצם אצל 90 אנשים במרכז להשתלות בבילינסון, מתוך 90 אנשים לפי הסטטיסטיקה העולמית היו אמורים למות מעל 45 איש, מת אדם אחד. הלכנו ל-FDA, הדבר הזה בתהליך כדי להיות תרופה. יום אחד זה יהיה תרופה, רק שהתהליכים האלה הם מאוד ארוכים. 
ניסוי שני, שאנחנו בסוף הניסוי, זה ניסוי שני שאנחנו עושים, זה באוטיזם. 150 ילדים בשערי צדק, אוטיסטים קשים בני 6 עד 18, אנחנו נותנים מוצר שיש בו אפס פסיכו אקטיביות, ילדים בני 6 עד 18, אוטיסטים קשים שמעולם לא דיברו, מעולם לא תקשרו, עם בעיות התנהגויות קשות. הנתונים נכון לרגע זה, 70% ירידה בבעיות ההתנהגותיות ברמה של טוב מאוד עד מצוין. הנתון השני, שהצלחנו להוריד כמעט 50% מהילדים מהתרופות הפסיכו אקטיביות, שהן תרופות קשות, לכל מי שמבין בתחום. הנתון השלישי, שליש מהילדים התחיל לתקשר. אנחנו מגישים ביולי ל-FDA במסלול של תרופה פורצת דרך.
עכשיו, אני רוצה להגיד את הטרגדיה בדבר הזה, שתי חברות פארמה, מהעשירייה המובילה בעולם, מתעניינות בדבר הזה. חברות שנסחרות במעל 100 מיליארד דולר, באות אלינו, רוצות לקנות את הדבר הזה. תקשיבו ליתרון ולחיסרון. היתרון הוא שברגע שאנחנו לוקחים מחקלאי במדינת ישראל זן מסוים, לפי הרגולציה של ה-FDA אתה לא יכול להחליף את הזן הזה לעולם. אתה תצטרך לעשות את כל הניסוי מאפס וזה ניסוי של שמונה שנים. תבינו את המשמעות של זה, זה אומר שהייצור והחקלאות בעצם חייבים להיות פה לנצח נצחים מבחינה מסחרית. זה אומר שאף חברת פארמה לא תסכים עכשיו לשים כסף בניסוי בפייז 3 בגלל שאין לנו יצוא, כי הוא בא בעצם ואומר, 'ידידי היקר, בוא נגיד שתצליח, הטרגדיה שלך היא ההצלחה שלך, כי אתה כרגע הצלחת ואתה הולך לעשות מזה תרופה שאתה לא יכול למכור אותה בחוץ לארץ'. 

אני רוצה להגיד לכם, יש עשרות ניסויים קליניים שאושרו באסדרה מאוד חכמה על ידי משרד הבריאות והיק"ר, בעיקר על ידי היק"ר, והאסדרה הזאת מאוד עושה שכל כי יש לנו יתרון יחסי מאוד גדול על פני אומות העולם ועשרות הניסויים הקליניים האלה, אם נסתכל על הסטטיסטיקה העולמית, כנראה ש-70% ייכשלו ו-30% יצליחו. אפילו אם 10% יצליחו יכול להיות שייצאו מתוך מדינת ישראל 20 עד 30 תרופות וה-30-20 האלה לא יהיו קנאביס, הם יהיו חומר פעיל שבמקרה יצא מתוך צמח הקנאביס. כמו שיש צמח האופיאטים, כמו פרג, שממנו עושים תרופות, שהיום מעל 60 מיליארד דולר מכירות שמרוכזות בארבע מדינות עיקריות, שהשכילו לפני מעל 70 שנה לקחת את התחום הזה, שהייתה בו בורות, דרך אגב, אותו דבר במאה ה-20. יש פה בדיוק סצנריו חוזר. יש ספר נורא יפה, של ברברה טוכמן, 'מצעד האיוולת', של אומות שחוזרות וממחזרות את אותן השטויות פעם אחרי פעם אחרי פעם. 

אז אני רוצה להגיד לכם משהו, אין תוחלת באמירות האלה ואנחנו מפספסים שעת כושר ענקית למדינת ישראל. אני חושב שיש פה מודל עסקי למדינת ישראל ואני רוצה להגיד שהוועדה, שעשתה עבודה נאמנה, נתנה המלצות מאוד שמרניות, כטיבן של המלצות. אני אשים פה על השולחן ואני אגיד לכם, עוד בתור ציפייה ליצוא אנחנו, BOL פארמה, חתמנו על מעל 150 מיליון דולר חוזים ליצוא במידה שיתממש היצוא. אני יודע שחברות אחרות, כמו חברות שיושבות פה לשולחן, חתמו על חוזים דומים. עוד לפני שיצא היצוא. זאת אומרת שכשיהיה יצוא, הרי יש המון חברות שיושבות על הגדר, מספר חברות שהן חברות פארמה, אנחנו לא מתעסקים עם חברות קנאביס, אנחנו מתעסקים עם חברות פארמה עולמיות, מוכנות לשים כסף בתור מקדמה, עכשיו הן כבר לא מוכנות, ואנחנו מדברים כבר על מעל 300 מיליון דולר הסכמים חתומים אצל מספר גורמים בענף. זה מעל מיליארד שקל, עוד לפני שאפילו יצאה הכרזה שיש יצוא, ולא מדובר בפרח אחד שאנחנו רוצים לייצא, מדובר על מוצרים שיגיעו ככדורים, כקפסולות, כמשאפים, לא יהיה בהם שום חומר פסיכו אקטיבי, וגם אם תהיה טיפ טיפונת THC, זו כמות כזו מזערית שאין לה שום אפקט פסיכו אקטיבי. המטרה שלנו כרגע זה לא לייצא סמים מסוכנים, המטרה שלנו זה לייצר ענף של תרומות שנסמך, מה שנקרא medical based evidence, שנסמך על ניסויים קליניים שאנחנו לוקחים את זה והופכים את זה לענף פארמה כשר לכל דבר. 
אני רוצה להגיד לכם, יש לנו לקוחות ענק, חברות בורסאיות, שאני לא יכול להגיד את שמן מפאת סודיות, אני אשמח להציג את זה לפרופ' אבי שמחון. אני חושב שאם הוא יראה שכמה מחברות הפארמה הגדולות בעולם מעוניינות להקים פה אופרציות ומעוניינות לקנות ולמכור את המוצרים, ולא חברות קנאביס, אני בטוח שאם הנתונים יעמדו מול ראש הממשלה ומול כל הגורמים האמורים, אני חושב שהדעה תשתנה. 

עוד פעם, אני אחזור על זה, אם תהיה זליגה, צריך לטפל בה בחומרה, צריך להביא את האנשים האלה לדין, אבל אי אפשר לבוא ולהגיד זאב זאב זאב ולא לעשות עם זה שום דבר כבר שנים. זה לא דבר נכון, זה לא דבר צודק. אני רוצה להגיד לכם, 100 עובדים של פארמה כרגע מועסקים על ידינו, כנראה שאנחנו נצטרך לפטר חלק מהם, כי ברגע שלא יהיה יצוא אנחנו נצטרך לצמצם את האופרציה, ואני לא היחיד. 

עכשיו אני רוצה להגיד עוד דבר, אני הייתי בשישה משרדים של בריאות ברחבי העולם, בגלל שאנחנו כבר עם 11 שנה ניסיון ואין בעולם שום ניסיון כזה, אני מדבר על משרדי בריאות מהגדולים באירופה, שבאו ואמרו 'חבר'ה, עזבו את ישראל, תעתיקו את המפעל שלכם ואת החוות שלכם ותשימו אותם פה במערב אירופה', וההצעות האלה יושבות על השולחן. אני חייב להגיד, אני בתור ישראלי, ציוני, נכה צה"ל, שנלחם ביחידה קרבית, שמגדל פה חמישה ילדים, לא מוכן לעשות את זה. אבל אם מדינת ישראל תסתום את הגולל על הדבר הזה אני אעביר את כל האופרציה לשם וזו תהיה בכייה לדורות, ואני לא היחיד. אני חייב להגיד שאני בתור ישראלי שעובד במשק ומפרנס הרבה מאוד עובדים, אני רוצה להגיד לכם שזו סופר טיפשות, בורות ובכייה לדורות. 

<היו"ר תמר זנדברג:>
תודה. שלום, שאול, יועץ - - - 

<שאול כהן:>
יועץ מנכ"ל משרד האוצר, שאול כהן. 

<היו"ר תמר זנדברג:>
תודה שהצטרפת, חטפתם פה קצת שוב בהתחלה, אבל עכשיו בהמשך הפרוטוקול אני - - -
<שאול כהן:>
אל"ף, אנחנו משרד האוצר, בזה אנחנו עובדים, אבל ראשית אני באמת מתנצל על האיחור, היו התחייבויות שלא יכולתי להימנע מהן. כמובן הנושא שנידון פה בוועדה מאוד חשוב לנו, הוועדה רוכזה על ידי מנכ"ל האוצר, שלא יכול להגיע כי הוא בחו"ל, אבל הנושא כמובן מאוד מאוד חשוב לנו ובסופו של דבר אמרנו את עמדתנו מספר רב של פעמים. 

אנחנו רואים ערך פוטנציאלי גדול מאוד למשק הישראלי, לתעסוקה, לפריון וצמיחה במשק, שבסופו של דבר, אני מאוד מסכים עם האמירה שנאמרה כאן, אנחנו רואים בתעשייה הזו תעשייה שלא מקומה של המדינה, גברתי היושבת ראש, לתכנן אותה במובן של עכשיו להגיד לעוסקים, למדענים ולמנהלים איך לעשות את התחשיב שלהם ואת שרשרת הייצור שלהם, מקומה של המדינה לקבוע סטנדרטים, שעל זה אמון משרד הבריאות, לוודא שאין פעילות בלתי חוקית, שעל זה אמון בנאמנות רבה מאוד המשרד לבטחון פנים ומשטרת ישראל, ולוודא שהיצוא, כמו היצוא של תרופות רבות אחרות שמבוססות על חומרים מסוכנים, יתבצע כהלכה בצורה מאובטחת ויגיע ליעדו הנכון. ובאמת, גם ברמה המשפטית וגם ברמה הכלכלית הדוגמה של האופיום זה פשוט באמת אחד לאחד, שבסופו של דבר תרופה שמבוססת על צמח שעלול להיות לו שימוש מסוכן, עלול להיות לו שימוש לא חוקי ועלול אפילו לעשות נזק, אנחנו אומרים את זה חד וחלק, אבל אנחנו לא בגלל זה נכרות את ענף הפארמה של ישראל. כמובן גם ענף הנשק הישראלי שגם עלול להיות לו שימוש בלתי חוקי לא נכרות וענף יצוא מוצרים רפואיים מבוססי קנאביס, הוא בראייתנו פוטנציאל באופן דומה. 
<תמיר גדו:>
אני רק חייב להגיד באמירה של משפט אחד, מי שמכיר את ההיסטוריה של עולם הפארמה, בתחום האופיאטים הייתה התנגדות מאוד חזקה של ארצות הברית ושל צרפת, לפני הרבה מאוד שנים, ובאופן פלא שני השחקנים שמחזיקים 75% משוק האופיאטים העולמי ומגדלים אצלם פרג ואופיאטים שממנו מפיקים תרופות זה צרפת וארצות הברית. 

<היו"ר תמר זנדברג:>
ועכשיו הם כבר בעיצומה של מגפת התמכרות לתרופות אופיאטיות שהקנאביס הרפואי הוא תחליף ראוי להרבה מהטיפולים האלה. יש לנו פה אפשרות לעבור למשהו הרבה פחות מזיק. 

דנה בר-און. 

<דנה בר-און:>
תודה, כבוד היושבת ראש. אני רוצה להמשיך מדברים שאמר ד"ר גדו ולהדהד דברים שנאמרו על ידי משרד הכלכלה כאן ולהדגיש, מעבר לכל הכסף שיאבד, מה הן ההשלכות של ההחלטה שלכם והעמדה שלכם במשרד לבט"פ על המטופלים. אמר פה ד"ר גדו, ואני יכולה להגיד לך את זה לא רק לגבי 'שאיפה לחיים', אני יכולה להגיד לך את זה לגבי ספקים אחרים, כי אני מדברת איתם, כל הספקים כרגע קורסים תחת הנטל. אף מטופל לא מהווה עבור הספקים כרגע את החזר ההוצאות מהסיבה הפשוטה, שאין עלות פר גרם, יש עלות אחידה. התוצאה היא שמטופלים שלוקחים מינונים גבוהים כמוני משלמים את אותו המחיר של מטופל שלוקח 20 גרם, התוצאה היא שילד שמקבל שמן, שלהפקתם של מספיק בקבוקים לחודש עבור ילד יש צורך בלמעלה מ-200 גרם פר ילד, אותם הורים לא משלמים על אותם 200 גרם, הם משלמים על משהו כמו רבע מזה. יש כרגע משבר בשמנים לילדים כתוצאה מזה, תוצאה ישירה. הספקים כרגע לא מכסים את מה שהם מוציאים. מעטים הספקים שיוכלו להמשיך לשרוד ככה. 

אם אתם לא תאשרו את היצוא, אמר כאן מקודם נציג המשרד לכלכלה, ואני רוצה להדגיש את זה, לא מדובר כאן במכת מוות רק להתפתחות הענף, מדובר פה במכת מוות לחולים עצמם, שנתלים כרגע בענף הזה לבריאותם. מדובר בספקים שקיימים כרגע ושוקלים להעתיק את החוות שלהם לחו"ל. מי יישאר פה שיקנה את התרופה לנו. אמרת בעצמך, גם אם נחשוב לרגע על האפשרות הפנטזיונרית של יבוא, שאגב, פנטזיונרי מספיק לא רק כי מדינות אחרות לא רוצות את זה, אלא כי זה לא נכון למטופלים שכבר מטופלים היום בזנים שמתאימים להם ויבוא של זנים חדשים יגרור פשוט ניסוי בבני אדם, מה הזן שמתאים לי כרגע, עם איזה זן אני יכולה ללכת. אם אתם תצרו מצב שהזנים שזמינים כיום למטופלים לא יהיו זמנים להם יותר זה ממש לא משנה מה תביאו כתחליף, אם תביאו. אתם תצרו מצב שאתם לוקחים תרופה פועלת ומחליפים אותה בתרופה ניסיונית. זה ניסוי בבני אדם פר אקסלנס. 

מה שאתם במשרד לבט"פ עושים כרגע, ואתה יכול, עם כל הכבוד, עורך דין הדר, לבוא ולהגיד כמה פעמים שאתה רוצה שהמשרד לבט"פ לא הכריז כלום, אבל שנינו יודעים מי המשרד היחיד שהתנגד לחוק הזה מיום הוצאתו, שנינו יודעים שאפילו משרד הבריאות ברוב השלבים אמר שהוא בעד, ויש לכך עדויות בתקשורת. שנינו יודעים מי השר היחיד שדרש כסף למשרד שלו בשביל להיות מסוגל בכלל להגיד שהוא ישקול את זה, ועדיין, הוא קיבל את הכסף ולא קרה. אז אתה יכול להגיד כמה שאתה רוצה שלא החלטתם כלום, אבל אתם המשרד הממשלתי היחיד, מתוך חמישה שמעורבים במהלך הזה, שהביע התנגדות עקבית לאורך כל השנה הזאת, מאז שהחוק עלה, בתירוצים שחוזרים על עצמם, בלי שום ראיה, והדבר הכי גרוע, מעבר לפגיעה במשק, הדבר הכי גרוע שאתם לא לוקחים בחשבון את הפגיעה בחיי אדם שאתם תגרמו לה וכבר גורמים לה, ויעיד על כך משבר השמן של הילדים שגרם לכך ש-200 ילדים בתוך חודש אחד נאלצו למצוא דרך לעבור לחברה אחרת כי החברה שסיפקה להם את השמנים לא יכלה לעמוד בדרישה. למה היא לא יכלה לעמוד בדרישה? כי הדרישה היא הרבה מעבר למה שהם מקבלים בתמורה. כמות הגידול הנדרש היא הרבה מעבר לכסף שמרוויחות החברות האלה מעצם זה שהן מוכרות רק בארץ. 

אז אני מבקשת מכם, בשיקולים שלכם, לא להתחשב רק בחברה שתפסידו או בכסף העתידי שתפסידו, אלא לחשוב מה אתם עושים עם החולים שיישארו ביום שאחרי. 

<היו"ר תמר זנדברג:>
דנה, תודה רבה. נועה בראל, בבקשה. 

<נועה בראל:>
שלום. הייתה לי נסיעה ארוכה, ניסיתי לנסח איך אני הולכת להגיד את הדברים ובשתי מילים, אתם הורגים אותנו. הרגולציה פשוט קוברת אותנו. 
אני, בתמימותי, תמיד חשבתי שהמדינה אמורה לייצר אקלים שבו היזמים יוכלו לייצר תעסוקה. כשאני קמה בבוקר אני יודעת מה אני רוצה, אני רוצה לגדל קנאביס רפואי, אני רוצה להיות יצרנית שבסוף גם עוזרת למטופלים ואני לא רואה בזה שום דבר שלילי. תגידו מה אתם רוצים. אל תגידו רק את הכן ואת הלא ושזה ישתנה כל חמש דקות. אגב, גם ההצהרה שיצאה היום מכיוון סגן השר, זה דבר שמפוצץ עסקאות. זה דבר שכשאנחנו הולכים למשקיעים, לצורך העניין, כי רוב החקלאים, מה לעשות, כדי להגיע לסטנדרט הנדרש אנחנו זקוקים למשקיעים, כשאנחנו יושבים עם משקיעים והם לא יודעים מה יהיה בגורל היצוא והם רואים את השוק המקומי, שלא יאפשר את הסטנדרטים שנדרשים, אנחנו לא יכולים להתקדם, אנחנו לא יכולים להתפתח ואנחנו לא יכולים לייצר לעצמנו תעסוקה. 

ואני לא הולכת לקנאביס או לכל דבר אחר רק בגלל שזה סקסי. אנחנו הולכים לשם בגלל שאנחנו מאמינים בתחום הזה ואנחנו מאמינים בתעשייה הזו ואנחנו הולכים ורואים מה קורה בכל העולם. לא צריך ללכת ולהמציא את הגלגל באמת מחדש, כמו שאורן אמר מקודם, ואם אני רוצה להמשיך להתקיים ולהמשיך לחיות בערבה, באמת בלי להשתמש בקלישאות, להמשיך לגדל את המשפחה שלי בערבה ולהתפרנס ברמה הכי בסיסית, אנחנו לא מבקשים שתיתנו לנו דגים, תנו לנו את החכה, תנו לנו לעבוד, תנו לנו לייצר. חאלס עם הרגולציה, אתם פשוט קוברים אותנו. אנחנו הולכים כמה צעדים קדימה ונגררים אחורה בכל פעם שיוצאת הצהרה כזאת או התנגדות. תנסו לעזור לנו לראות איך עושים את זה בצורה שהיא טובה ושהיא גם תשקיט אתכם ולא רק כל הזמן לבלום ולעצור. בעיניי ככה המדינה צריכה להתנהל, לעזור לאזרחים שלה ולא שהאזרחים, כמו במשפט של קפקא, יילכו וידפקו בשערים ויתחננו לפירורים. תנו לעבוד. זהו. 

<היו"ר תמר זנדברג:>
תודה רבה. דוד חורי, רשות המסים. 

<דוד חורי:>
שלום. השם שלי דוד חורי ואני אחראי על היצוא במדינת ישראל ועל הנהלת המכס. אנחנו לא יכולים לקבל את ההחלטה אם כן להוציא או לא להוציא, אבל לכשתתקבל ההחלטה להוציא קנאביס ממדינת ישראל צריך להכין רגולציה, מערכת רישוי, מערכת של תהליכים מול המכס, שהדברים לוקחים זמן ארוך. לכן בכדי שלא יגידו לנו איפה היינו כדאי שבעצם יושבת ראש הוועדה - - -

<אורן ליבוביץ:>
כמה זמן? 

<דוד חורי:>
זה דברים שלוקחים זמן, זה מערכות מחשב, זה לוגיסטיקה - - -

<אורן ליבוביץ:>
כמה זמן? 
<דוד חורי:>
כמה חודשים. לכן אנחנו פה בכדי לומר לרשויות המוסמכות ולכל משרדי הממשלה, כמו שמוציאים יהלומים ומוציאים ציוד ביטחוני ומוציאים עוד הרבה דברים ולכל דבר יש תהליך, גם כאן אנחנו נידרש לייצר תהליך ליצוא קנאביס וצריכים לקחת את זה בחשבון שזה אורך זמן. תודה. 

<היו"ר תמר זנדברג:>
תודה רבה. חגי הילמן. 

<חגי הילמן:>
אני לא ישן בלילה. אני שומע את הסיפורים שיש פה זליגה ואני שומע את הסכנה לבריאות הציבור ואני שומע את כל הבעיות שיכולות להיווצר עם בני הנוער כתוצאה מ - - - ואני לא ישן בלילה, כי המצב הוא מאוד קשה. אני לא מבין, היות שאני שומע את הסיפורים האלה כבר 11 שנים בנוכחות כמעט מתמדת בוועדות האלה, בהתחלה בוועדת הבריאות, כרגע בוועדה הזו, אני לא מבין איך במשך 11 שנים ממשיכים לספר את הסיפורים האלה ולא עושים שום דבר. אם צודקים אז צריך לפעול, אי אפשר להשאיר את הדברים תלויים באוויר ברמה של מידע מודיעיני, שזה כמו שמועות, שאי אפשר להתגונן מפני זה. אני שואל מדוע לא לקחו מישהו ותלו אותו בכיכר העיר, מדוע היה צריך להגיע למצב שהסיפורים האלה על הזליגה, שיכול להיות שהם אמיתיים, שיכול להיות שאתם צודקים לגמרי, מדוע לא ביצעו איזה שהיא פעולה והניחו את הנתונים בפני הרגולטור האחראי, שיגרום לסגירה מיידית של אותם עסקים שמזהמים את השם של הענף. 
לא נוח לי ללכת הביתה ולהתרועע עם שכניי ועם חבריי כאשר העננה הזאת מצוירת מעל הראש שלי. זה ממש לא נוח. אני מניח שאתה יכול להבין את העניין הזה. אלה דברים שמייצרים תחושה שמישהו כאן לא עושה את העבודה שלו. היות שמי שצריך לעשות את העבודה שלו זה המשטרה והבט"פ, כדי למנוע את דבר הזה, כדי להגן על בריאותי שלי גם כן, אני לא רוצה שהילדים שלי ישתמשו בסמים באופן לא חוקי או בכל צורה אחרת - - - אני לא מבין את הדבר הזה, זה נשגב מבינתי, שהטענה הזאת כל הזמן צפה ועולה בכל מיני קונסטלציות ועדיין ממשיכה לצוף ולעלות, כל פעם ברמה אחרת. 

אני מתחבר למה שאמרה קודם דנה, שמדובר פה במסע צלב פרטי, כדי למנוע בכלל את ההסדרה של הענף. אנחנו נפגשנו ואנחנו שמענו את הטענות האלה כל כך הרבה שנים, עורך דין הדר, ואם צדק בדבריכם, אני חושב שזה לכל הפחות רשלנות שלא עשיתם עם זה שום דבר, לכל הפחות. אם יש משהו בדברים האלה, אז אני מבקש מהמשטרה להאיץ את מה שצריך על מנת שזה יסתיים העניין הזה. כי לא סגרו את בנק הפועלים בגלל שהייתה מעילה בבנק למסחר. זה שאתה עובר באור אדום, או מי שעובר באור אדום, לא לוקחים לך את הרישיון. הטענות הכלליות האלה אלה טענות שמזהמות ציבור שלם של עוסקים שיכול לייצר כאן תעשייה מופלאה יש מאין במדינת ישראל. 

ואני לא אדבר על המספרים, כי המספרים די ברורים, אני חושב שכולם מבינים שבין 1 ל-4 מיליארד שקל שדיברו בוועדת המנכ"לים, זה מספרים שהם רק ההתחלה, כי מדובר כאן בשוק שהוא הרבה יותר גדול מזה. אז אני מבקש, כאזרח, אני רוצה לישון בלילה, תעשו עם זה משהו, זה לא יכול להיגרר יותר מדי זמן. 

דבר שני שאני רוצה להגיד, צר לי שסביבת הרגולציה במדינת ישראל היא לא יציבה. רואים את זה פעם אחרי פעם אחרי פעם אחרי פעם. הממשלה והנציגים שלה משדרים מסרים ואומרים את זה בצורה מאוד מאוד גדולה וברורה, שהם מכוונים יזמים לעשות משהו וכשהיזמים מגיעים ממש לפי השוקת פתאום מסתבר שהסביבה משתנית. זה דבר שלדעתי הוא לא תקין. לא תקין שהמסרים שקיבלנו בשנים האחרונות היו מסרים של 'תלכו ותעלו את הרמה של התעשייה ותעברו מרמה של גידול חקלאי לרמה של ייצור תעשייתי של מוצרי חקלאי' ואחר כך זה הוכר כגידול חקלאי, ועכשיו אנשים מקימים מפעלים, בתקן של חברת תרופות, מדובר בחדרים נקיים, אנשים מתלבשים לבן עם מסכה על הפנים וכיסוי על השיער, לי אין שיער אז אני לא צריך, כדי להיכנס פנימה וממש ברגע האחרון, כשכולם בטוחים שזה הולך להגיע פתאום משתנית הסביבה הרגולטורית. זה גרם לאנשים לזרוק הרבה מאוד כסף, הרבה מאוד כסף. אם יש 270 ומשהו חקלאים שהגישו בקשה לקוד עוסק, אני יודע שלהגיש בקשה לקוד עוסק יכול להגיע ל-200,000 או 300,000 שקל בקלות כשכר יועצים בשביל להגיש את הבקשה. תחשבו כמה כסף נזרק לפח בכמה דקות ואף אחד לא יכול להגיד שהוא ראה את זה מגיע. אף אחד לא יכול להגיד שהוא ראה את הנושא של איסור היצוא מגיע. זה הגיע כהפתעה מוחלטת כי כולם שידרו מסרים חיוביים. 

וגם הדאגה לשלום הציבור, זה דאגה שאני שותף לה ובתור מתנדב במשטרה אני שותף לה מאוד ואני רוצה שימנעו את הדבר הזה. לא יכול להיות מצב שבגלל הטענה הזאת מונעים יצירה של יש מאין ומונעים ייצור של - - - אתם יודעים מה זה 30 תרופות? זה פי 30 מטבע. תחשבו רגע על המספר הזה, כמה אנשים אפשר יהיה להעסיק פה בתעשייה הזאת. 
ובסופו של דבר לא נותר לי אלא להסכים שוב פעם עם דנה, לגבי המחירים למטופלים. כשמעלים את הרגולציה ודורשים לבנות מפעלי תרופות שייצרו מדיקל גרייד קנאביס, בלי שום אפשרות לסבסד את זה עם מערכת של יצוא, אין מה לעשות, המחיר יעלה. כל גרם שיעבור דרך המפעל זה גרם שיעלה הרבה מאוד כסף ואי אפשר יהיה יותר לייצר פה איזה שהיא סביבה שהמחירים נשארים ברמה נורמלית. לצערי, מרבית המטופלים, זה יהיה מחוץ להישג ידם, הם לא יוכלו לקנות את זה ומי שכן יוכל לקנות את זה, המחיר של הטיפול הזה יהיה מאוד מאוד יקר. לדעתי בעצם המניעה של היצוא, בעצם העצירה של הדבר הזה, זה יכול לחרב את מה שנוצר כאן. 

<תמיר גדו:>
יתרה מזאת, זה גם יגדיל את השוק השחור, כי ברגע שהמחיר יעלה יהיה תמריץ לשוק שחור. 

<דנה בר-און:>
יתרה מכך, אי אפשר לצפות מאנשים חולים שצריכים את התרופה לא לדאוג לעצמם בדרכים אחרות. 

<מנחם כהן:>
ולהיפך, אם יהיה יצוא המחיר למטופל בישראל יירד. 
<היו"ר תמר זנדברג:>
רועי רון. 

<רועי רון:>
שלום לכם. שמי רועי רון, אני ממשרד עורכי דין ויינשטוק זהבי, אנחנו מייצגים עשרות רבות של חברות, של יזמים, של אזרחי ישראל שמבקשים לעסוק בענף ואני רוצה להתמקד - - -

<היו"ר תמר זנדברג:>
אתם מייצגים ביחד או כל אחד לחוד? 

<רועי רון:>
לא, כל אחד לחוד. אני רוצה להצביע על הנקודה העיקרית של מה שאנחנו הבנו מהתקשורת ומה שקיבלנו אישור לזה כאן ולדבר על מבחן שהוא גם מבחן משפטי, אבל בעיקר מבחן של בני אדם שזה השכל הישר וההיגיון הבריא שלא מסתדר לי פה עם מה שאנחנו שומעים. הכוונה היא כזו, רקע ממש בשתי מילים, עד היום הוגשו, אל תתפסו אותי במילה, כ-1,000 בקשות לעסוק בתחום. מספר מטורף. מתוך זה סדר גודל, אמר כאן יובל, של 277 בקשות כבר אושרו להקמה של חוות, כ-100 בקשות אושרו להקמה של מפעלי ייצור, כ-100 בקשות בתי מסחר ועוד בתי מרקחת. המשמעות, אושרו, האישור הראשוני הזה, המשמעות היא שמדינת ישראל, אמרה בעצם לאותם כ-550 חברות ואזרחי ישראל, 'יש לכם אור ירוק ממני, ממדינת ישראל, להשקיע הרבה מאוד כסף, להקים את החוות, להקים את המפעלים ולצאת לדרך'. 

ההבטחה הזו שהמדינה נתנה במעשים, בהתנהגות, באמירות, בהצהרות, שמענו פה גם הצהרות לתקשורת של כל השרים, לכל אורך הדרך, אם זה שר הבריאות, או סגן שר הבריאות, ושר הכלכלה, ושרת המשפטים ושר האוצר, לכל אורך הדרך, מיוני 2016 דרך המלצת הצוות, שזה לא סתם צוות, זה הצוות הבכיר ביותר והמקצועי ביותר במדינת ישראל, בראשות שר האוצר ושר הבריאות ומנכ"לי משרדיהם, קראנו את הדוח בעיון לפחות תשע פעמים, דוח מאוד מפורט ומאוד ברור שפורסם באוגוסט 2017 והדוח קבע באופן חד משמעי שצריך לאשר יצוא. באותו חודש גם שמענו בתקשורת ששר הבריאות ושר האוצר ממליצים, ושרת המשפטים ושר ה - - - המסר שהועבר לאותם אנשים שהגישו 1,000 בקשות ולאותם 550 שכבר השקיעו מיליונים הוא 'יהיה יצוא, אין דרך אחרת'. זאת אומרת זו הבטחה שלטונית ברורה לחלוטין בכל הדרך המעשית שלה. 

והיום לשמוע, פעם אחת, שצריך לבחון שוב את ההיתכנות הכלכלית, ברור שזה מבחינתנו יורד מסדר היום, אין מה לבחון. ברור לחלוטין שיש פה היתכנות כלכלית אדירה למדינת ישראל, ולכן אנחנו שמים את זה כרגע בצד, והטיעון היחיד שנשאר הוא חשש מזליגה. עכשיו, ממש במילה אחרונה על חשש מזליגה, בדקה. כשאתה שומע חשש מזליגה, זה לא מסתדר עם שום מבחן משפטי של שכל ישר והיגיון בריא, למה? כי מה אומרת המדינה היום? אני לא פונה למשרד לבטחון פנים, מבחינתי זו המדינה, המדינה אומרת היום, 'רגע, עכשיו יש איזה שהוא מידע, יכול להיות שיש זליגה, אז בואו רגע נבדוק, נראה מה קורה, כי אם אני עכשיו אאשר יצוא זה אומר שאני צריכה לאשר לעוד אנשים, זה אומר שיהיו לי כאן עוד חוות ועוד מפעלים, אז תהיה לי עוד זליגה ואז זה מסוכן, אז רגע, בואו נעצור'. ואנחנו רוצים להבין דבר אחד, אנחנו יודעים שיש 32,000 מטופלים וכוונת מדינת ישראל בארבע או חמש השנים הבאות שיהיו 150,000 מטופלים, מי שייצר להם, גם אם לא יהיה יצוא ונישאר רק עם שוק מקומי, הרי נצטרך להגדיל. הרי אישרנו ל-550 איש להוציא מיליונים בשביל לדאוג למטופלים קיימים ולמטופלים עתידיים, אנחנו לא נגיד, 'אין יותר, זהו, כל מי שרוצה עכשיו אין', אנחנו לא נגיד את זה, זאת אומרת אנחנו נרחיב את השוק המקומי, אנחנו בכל מקרה נעלה את מספר החוות במאות, אז תהיה זליגה, בלי קשר ליצוא ועם קשר ליצוא. לכן הטיעון הזה לא מחזיק מים גם מבחינת שכל ישר ואין שום אפשרות לקשר אותו ליצוא. לכן, לדעתי, זה טיעון שהוא באמת לא עושה שום שכל ו - - - 

<היו"ר תמר זנדברג:>
תודה. אתם נמצאים בהליך משפטי? 

<חגית ויינשטוק:>
אני אשלים. שלום, שמי עורכת דין חגי ויינשטוק. 

<היו"ר תמר זנדברג:>
אתם מאותו משרד? 

<חגית ויינשטוק:>
כן. 

<היו"ר תמר זנדברג:>
ואת מי אתם מייצגים? 

<חגית ויינשטוק:>
אנחנו מייצגים, כמו שרועי אמר, עשרות ומאות משקיעים, חקלאים, גם חברות מחו"ל שמגיעות לכאן לארץ לנסות וליצור שיתופי פעולה עם חקלאים קיימים. 

ביום רביעי אנחנו מגישים עתירה לבית המשפט. אני רוצה לרענן את זיכרונכם מהפעם הקודמת. אנחנו ביקשנו לגדל קנאביס מעבר לשמונה החוות הקיימות, ביקשנו לפתוח את השוק לשוק הקנאביס. היו ועדות, היו דיונים כאלה ואחרים, לא הצלחנו להגיע למסקנה והרגולציה, כפי שחגי אמר, הייתה בסביבה שהיא סביבה שונה. כל הזמן השתנתה הרגולציה וכל הזמן היינו צריכים מחדש לפתור את הבעיה איפה שהוא. היו הבטחות שגם הגיעו ממשרד הבריאות, ממשרד האוצר, מכל המשרדים המעורבים, שאנחנו נקבל את הרישיונות בקרוב. אחרי שהגשנו את העתירה באמת בית המשפט התערב בתהליך והגענו להסכם פשרה ויצאו 40 הרישיונות הראשונים. 

אני חושבת שעם כל המידע שיש לנו היום ועם כל ההבטחות המנהליות שיש לנו היום, רצוי שלא נגיע לעתירה ביום רביעי, ככה אני רואה את זה. מישהו פה יצטרך לתת את הדין. יצאו פה רישיונות והבטחה מנהלית לשמה כאשר משרדי הממשלה חתומים עליה. זאת אומרת שמישהו פה הכשיל באופן מודע את אותם אזרחים שהגישו את הבקשות האלה, כלומר יצר רפורמה והרפורמה יצאה ומישהו פה ידע עליה בכל התהליך, משרד ראש הממשלה ידע על הרפורמה הזו וגם המשרדים האחרים. כלומר אני מאוד מקווה שהמשרדים הממשלתיים, שהיום אומרים את דבריהם פה יאמרו אותם גם בבית המשפט כי אנחנו עדים לכך שהתצהירים שמגיעים לבית המשפט משתנים, זאת אומרת שהרגולציה הסביבתית מבחינתנו היא רגולציה חד משמעית, אם ועדה אומרת איקס וואי זד, לא ניתן שהתצהיר שיינתן על ידי אותם ממונים יהיה אחר בבית המשפט ואנחנו נעמוד על זה. 

אנחנו כבר הבאנו תצהירים של מגדלים שכבר השקיעו המון כסף וגם הסכמים של חברות, שאנחנו עומדים היום, של מיליוני דולרים, עשרות מיליוני דולרים של הסכמים והסכמים מתלות של חברות, הן מגרמניה, הן מצ'כיה, הן מקנדה, הן מהולנד וכו'. בנושא הזה אנחנו מאוד מקווים שהמשרדים הממשלתיים שיושבים כאן ונותנים תצהירים בעוד שבוע-שבועיים לפרקליטות, כמו גם משרד המשפטים, יאמרו את אותו דבר בפני בית המשפט. תודה. 

<היו"ר תמר זנדברג:>
תודה רבה. פלג אוריון, יו"ר אגף המשק בתנועת המושבים. 

<פלג אוריון:>
שלום לכולם. קוראים לי פלג אוריון, אני יושב ראש אגף המשק של תנועת המושבים ולמעשה אני הפה של באמת עשרות או מאות חקלאים שהגישו בקשה להתחיל לעסוק בענף הזה. אני חושב שהסיטואציה שאנחנו נמצאים בה עכשיו היא אפילו אומללה, היא מאוד מאוד מצערת, בעיקר לנוכח העובדה שהחקלאות, שהיא באמת גורם, וכמו שפה אמרו הרבה מאוד אנשים לפניי, זה ציונות, זה תפיסת קרקע, החקלאות מחפשת כל הזמן מוצא של ענפים חדשים, של חדשנות וראו בהחלט בקנאביס אופציה מאוד מאוד טובה, לגיטימית, מאושרת, שטופלה גם על ידי משרד החקלאות והיינו בדיונים שם והגדירו את הקנאביס כצמח שזכאי לתמיכות והוא גידול חקלאי וניתן גם לקבל עליו הדרכה, בדיוק כמו שנאמר פה קודם. למעשה אחרי שאותם חקלאים ראו כבר תקווה וראו את האפשרות איך אנחנו באמת, כחקלאות, נכנסים לעולם שהוא מלא בחדשנות, שהוא גם מייצר פתרון לאזורים מרוחקים או אזורים שקשה מאוד לגדל שם דברים אחרים, כמו בערבה, ונועה היא נציגה בהחלט אותנטית של העניין הזה. 
<היו"ר תמר זנדברג:>
היא מוכרת לנו, אורחת של כבוד בוועדה. 

<פלג אוריון:>
כן, ולמעשה עכשיו חותכים פתאום באבחת חרב את כל מה שנעשה, את כל ההשקעות הגדולות שנעשו ואנחנו למעשה מביאים אותם לשוקת שבורה. אני מאוד מאוד מקווה שהנושא הזה ייפתר, כי כמו שנאמר, הזליגה, וזה נאמר פה, אנחנו מדברים על חקלאים שהם אנשים ישרים, הגונים, עובדי חקלאות, עובדים את הקרקע ולא מדובר פה באנשים שליליים ולכן אנחנו חושבים שצריך לפתור את העניין הזה ואכיפה, שהיא צריכה להיעשות על ידי מי שהיא צריכה להיעשות, היא צריכה להיעשות ולפתור את הבעיה הזאת ואי אפשר להיתלות בעובדה הזאת של הזליגה כדי לסגור פה ענף שלם של חקלאות. 

<היו"ר תמר זנדברג:>
תודה רבה. אחרונה אורנה גבעון, יושבת ראש עמותת 'ישראל אומרת לא לסמים' ואז נסכם, כי הדיון הזה כבר מתארך מעל המצופה. אחרי זה משפט כל אחד מכם, ממש משפט. 

<אורנה גבעון:>
שלום. שמי אורנה גבעון ואני מעמותת 'ישראל אומרת לא לסמים' ואני ממונה על החינוך והקניית ידע בנושא לילדים, הורים ואנשי חינוך. אני הקשבתי קשב רב לכל מה שקורה פה ואני חושבת שהדיון כאן הלך לאיבוד משום שהעניין הוא חינוך ומאבק בנגע הסמים והאלכוהול, כשם הוועדה המכובדת כאן. אני רוצה להחזיר לדיון את נושא הילדים והעתיד שלנו בנושא השימוש ההולך וגואה. 

הדיון כאן על קנאביס רפואי שייך, לעניות דעתי, לוועדה אחרת ובוא נתרכז בתפקיד שלנו ונעשה באחריות מה שהדור הזה מצפה מאיתנו. אני רוצה לתת לכם דוגמה קטנה מהמשובים שאני מקבלת כל יום מילדים, מורים, הורים, כשהם מקבלים את הידע הפשוט והאמיתי על מהו סם, מה ההשפעות שלו - - - 

<חגי הילמן:>
מה זה קשור ליצוא? 

<אורנה גבעון:>
לא קשור? מה ההשפעות שלו על הגוף, הזיכרון והמחשבה, ועם הנתונים הפשוטים והישירים האלה, שחפים מכל מניפולציה, אנחנו גורמים לקבל החלטות שפויות והישרדותיות, להיות אנשים מוצלחים ומאושרים שבוחרים להיות כאלה מתוך מודעות לנתונים. 

אני רוצה להקריא לכם רק דוגמאות קטנות, 'תודה לך, אורנה יקרה, על כך שחיזקת אותי והסברת לי את החשיבות של הסמים וההשלכות של הסמים. מההרצאה הזו החכמתי והשלכתי המון ולקחתי איתי כלים לחיים - - -

<היו"ר תמר זנדברג:>
אני מניחה שהתכוונת חשיבות נגד סמים ולא את חשיבות הסמים. 

<אורנה גבעון:>
זה לא אני, אני מקריאה את מה שהילדה כתבה לי. 

<היו"ר תמר זנדברג:>
הילדה הבינה את חשיבות הסמים? 

<אורנה גבעון:>
כן, זה מה שהיא כותבת. 

<היו"ר תמר זנדברג:>
אוקיי, מאה אחוז. 

<אורנה גבעון:>
זה בסדר, נכון? מותר לה? 

<היו"ר תמר זנדברג:>
לגמרי, לגמרי. פשוט רציתי שהיא באמת תלמד את הלקח הנכון. 

<אורנה גבעון:>
'ההסבר שלך היה מעולה והבנתי הכול'. אני הסתכלתי והקשבתי לכולכם קשב רב ואתם אומרים דברים מאוד מאוד רציניים ונכונים, בחלקם הגדול גם מאוד הגיוניים, אני הסתכלתי פה וכתוב באתר של הכנסת 'הוועדה המיוחדת למאבק בנגעי הסמים והאלכוהול', שזאת הוועדה שאנחנו יושבים בה. אני לא שמעתי שום דבר על מאבק בנגעי הסמים והאלכוהול. אני שמעתי על תקציבים, אני שמעתי על רגולטור, אני שמעתי על דברים שאין להם שום קשר עם הוועדה הזאת. אז יכול להיות שאתם צודקים, אבל אני לא חושבת שהילדים - - -

<מנחם כהן:>
בדיוק, אין שום קשר בין סמים לבין מה שאנחנו עוסקים. בדיוק. אנחנו עוסקים בקנאביס רפואי, אנחנו עוזרים לאנשים. 

<אורנה גבעון:>
אבל אני מדברת על הוועדה הזאת וזאת הוועדה. אז ה - - - 

<היו"ר תמר זנדברג:>
תודה רבה.

<קריאה:>
משפט אחד, ברשותך, תמר. 

<אורנה גבעון:>
יש סיבה שאת משתיקה אותי? 

<היו"ר תמר זנדברג:>
להיפך, אני שומרת על הזכות שלך, אני משתיקה את ההערות אלייך. אני שומרת על זכותך לומר את דברך באופן בהיר ושהפרוטוקול ישמע ושלא יהיו מילים שעולות זו על זו. 

<אורנה גבעון:>
יפה. אני מקווה שהצלחתי להעביר את ה - - - אותי מעניינים הילדים - -

<מנחם כהן:>
גם אותנו. 

<אורנה גבעון:>
- - שלא יודעים ושמאוד מבולבלים ושחושבים שזה בסדר, שזה חוקי, שזה טבעי, שכל מיני והם לא באמת יודעים - - -

<מנחם כהן:>
זה מה שנפוץ אצלם - - -

<אורנה גבעון:>
אז אנחנו מתעסקים בחינוך ומתן ידע ואנחנו עושים את זה כל יום, כל היום, בכל רחבי הארץ. אתם מוזמנים לפנות אלינו ולקבל מאיתנו נתונים. 

<היו"ר תמר זנדברג:>
תודה רבה. 
<קריאה:>
זה לא קשור. 

<היו"ר תמר זנדברג:>
רגע, חבר'ה, כל אחד אומר את דברו והכול בסדר, אנחנו שומעים בנחת. חנן, בבקשה.

<חנן בזק:>
ברשותך, יושבת הראש, באמת בקצרה. שתי הערות. הערה אחת למה שחבר הכנסת חיים ילין אמר על איזה שהוא רעיון, שאני אפילו לא מסוגל לתפוס אותו, שנקים איזה שהיא חווה גדולה, ואני בטח לא חשוד באהבה שלי לערבה, שנקים חווה 10,000 דונם ויבוא איזה טייקון אחד ויעשה לנו שם - - - אני כבר לא מדבר על כך שיש הבדלים בגידול, גם בין הערבה לבין הצפון, אנחנו מדברים על ענף חקלאי שצריך לפרנס. זה דבר אחד.

<היו"ר תמר זנדברג:>
ברור. 
<חנן בזק:>
אני רוצה פה לומר דבר שאולי יפתיע חלק מהאנשים. אני מבקש לומר כאן שאם יש בעיה בדרישה לאכיפה של הבט"פ לגבי תוספת אמצעים, אני לא רוצה להיתפס במספרים, דרשו 160, זה זכותם, הם צריכים בהחלט אמצעים, אבל כן יקבלו או לא יקבלו, משרד החקלאות בשיתוף עם יחידת היק"ר, אנחנו נוכל לאפשר ליחידת הפיצוח שלנו, וזה סיכום שלי עם השר, יחידת הפיצוח במשרד החקלאות אוכפת נושאים שהיא צריכה לאכוף אותם בנושא הברחות חקלאים, ביצים, בשר וכדומה, יחידת הפיצוח שלנו היא יחידה רצינית, שבתוספת קטנה מאוד של מספר תקנים יחד עם היק"ר ויחד עם שע"ם אנחנו נוכל לסייע ולאכוף גם את הנושא החקלאי. לא מדבר על מפעלי ייצור ועל כל הדברים האלה, אלא לאכוף יחד עם יחידת הפיצוח את הנושא של האכיפה בחוות החדשות. 

<היו"ר תמר זנדברג:>
יפה, כלומר אתם מציעים את עזרתכם בהשתתפות בפיקוח ואכיפה על החוות. אוקיי, תודה. 

<איתן קופרשטוך:>
האמת שיכולתי להגיב לכל אחד מהדוברים כאן, אבל אני רוצה להדגיש דבר אחד, אני נכנסתי לוועדה די מאוחר וכמו שאני אמרתי, אני מייצג למעשה את הרצון לייצא באופן חופשי ללא רגולציה. זה המוטו שלנו. אנחנו רוצים יצוא למדינת ישראל ובוועדה דנו בכל נושא ונושא והגיעו לאיזה שהוא מתווה שאנחנו בסחר חוץ יכולים לבלוע אותו ולצאת קדימה. שמענו אפילו כרגע מהמכס כמה זמן ייקח על מנת להקים מערכת רישוי כי זה לא רק מתן הרישוי והחתימה, אלא זה מערכת שלמה שקשורה ליצוא של מדינת ישראל, כמו במוצרים אחרים שמיוצאים. כלומר לא שמחר בבוקר נאשר ופתאום פה יהיו עוד 300 חוות ואנשים עומדים לפתח מדינת ישראל. 
אבל יש דבר אחד שאני רוצה להדגיש, מדינת ישראל מאוד מאוד מאוד רגישה לנושאים כמו שאנחנו מדברים עליהם כרגע, נושאים של שינויי רגולציה, נושאים של סחר חוץ. הגובה של סחר החוץ של מדינת ישראל, הסכום שלו, קרוב ל-GDP, של ארצות הברית זה 9% שלנו קרוב ל-100%, כלומר כל דבר שאנחנו אומרים פה, כל פליטת פה של מישהו, כל דחייה של איזה שהוא נושא, מעורר גלים בעולם. 

אני יכול להגיד לכם, אני עובד מול הנספחים המסחריים, בכל העולם מקימים חוות ולצערי הרב, ואני אומר פה כי אני יודע שחלק מהאנשים פה עוסקים בזה, החוות, חלקן הגדול מוקם על ידי ידע ישראלי ולא בכדי, כי אנשים עבדו, אנשים רצו פרנסה, לא יעשו את זה פה? יעשו את זה שם. אנחנו יודעים ובלי כל ספק שזה נעשה, אם זה באוסטרליה, אם זה בקנדה ואם זה לאחרונה גם בקולומביה. לא קולומביה של הסמים של פעם, אלא קולומביה של היום, של מדינה מתפתחות. אז אני מאוד מאוד מבקש, לדחוף לכך שנקבל החלטה המאשרת את היצוא, כמה שיותר מהר, יש לזה השלכות רוחב על כל ההשקעות במדינת ישראל. 

<היו"ר תמר זנדברג:>
תודה. יואל ואחר כך יובל. 

<יואל הדר:>
אני רוצה לחזור. שמעתי בקשב רב כל מה שנאמר פה. אם הקשבתם לי גם בקשב רב, אז השר לבטחון פנים, אני חוזר על הדברים שהוא אמר, אם אנחנו נקבל את המשאבים כדי למנוע את הזליגה, וניקח את המשאבים, מיד אחרי זה נצטרך לגייס ולעשות את כל הפעולות האלה, זה לא עד טווח ארוך עד כדי כך. אם נקבל את המשאבים, בלי לפגוע, שיגידו לנו האוצר 'אתם תקבלו את זה, אבל תוותרו על דברים אחרים', כי אנחנו לא יכולים לוותר, אנחנו צריכים גם לדאוג לדברים אחרים בבטחון הציבור. הכספים האלה, יחסית לסכומים שאמרתם פה, הם לא כספים גדולים. זה לא כספים גדולים יחסית למה שהמדינה יכולה להרוויח. נקבל את זה, נשקיע במשאבים האלה, זו המטרה שלנו, למנוע את הזליגה. לא אמרנו לא, אמרנו נקבל את המשאבים ואז נוכל לאפשר את הדבר הזה כי אנחנו רוצים למנוע את הזליגה. לא את היצוא, אלא את הזליגה. 
<היו"ר תמר זנדברג:>
שאול, אתה יכול לעדכן אותנו בנושא הזה? כי הבנתי שהנושא, טרם הגעתו עוד לראש הממשלה ומה שקרה כבר היה בדין ודברים ואולי גם בסיכומים בין אוצר לבין משרד - - - 
<דנה בר-און:>
יש - - - 

<היו"ר תמר זנדברג:>
רגע, רגע. 

<שאול כהן:>
יש עדיין דיון תקציבי בין משרד האוצר למשרד לבט"פ באופן כללי, מעבר לסוגיה הזאת. אני חושב שזה נושא שיכול להיפתר. חלק מהדרישות, שוב, ואנחנו לא ננהל פה את הדיון - - -

<היו"ר תמר זנדברג:>
לא, תעדכן אותנו מה כבר קרה בנושא הזה. 

<שאול כהן:>
יש דיון תקציבי, שוב, רחב הרבה יותר מהסוגיה הזו - - -

<היו"ר תמר זנדברג:>
אתה מדבר על תקציב 19' באופן כללי? 

<שאול כהן:>
תקציב 19', כן. 

<היו"ר תמר זנדברג:>
בסדר, אבל מה לגבי הסוגיה הספציפית הזאת? 

<שאול כהן:>
למשרד הבט"פ היו דרישות, חלקן התקבלו, חלקן, שזה לא רלוונטי בפרט לסוגיית היצוא, לא קשור, לא התקבל, אבל זה לא דיון ש - - -

<היו"ר תמר זנדברג:>
זה משהו שהיה deal breaker, קודם להגעת הנושא לראש הממשלה, או שזה משהו שנפתר ברמה של שני המשרדים? 

<שאול כהן:>
אני חושב שבסופו של דבר נושא התקציב ייסגר בין שני המשרדים ו - - -

<היו"ר תמר זנדברג:>
זו אמירה שמקובלת עליך? 

<שאול כהן:>
זו אמירה שמאוד קשה להתנגד אליה כי היא - - - 

<יואל הדר:>
אם אנחנו נקבל את מה שאנחנו צריכים זה ייפתר. 

<היו"ר תמר זנדברג:>
אנחנו חייבים לסיים את הדיון. יובל, משפט אחרון ואז נסכם. 

<יובל לנדשפט:>
אחת, המפתח ליצוא, לפחות הרבה מאוד מדינות הגיעו אלינו, שרים, שרי בריאות, אישים ממשרד הבריאות, אני מדבר על רגולטורים מקבילים או אנשי משרד הבריאות, וישבו איתנו. מה שמעניין את העולם בסופו של דבר זו מתודה קלינית. אמרו שמות של מדינות אחרות, בכל העולם אין מתודה קלינית למעט בישראל וזה מה שהם רוצים, בסופו של דבר הם אומרים 'אוקיי, אם יש מתודה קלינית שמובילה למוצרים מסוימים', שיסומנו באיזה שהוא - - - אותו אלגוריתם שיוצר פה על ידי מדענים, פרופ' משולם, שהרבה מזכירים אותו, אבל מה לעשות, פרופ' משולם הוא יושב ראש ועדת - - - ובסופו של דבר המדינות רוצות מתודה קלינית ובהכרח זה מביא אותם למוצרים ישראליים, ויש פה הזדמנות, את זה אמרנו. שתיים, שמענו גם את טיעוני הזליגה. אנחנו שמענו אותם כבר למעלה מארבע שנים. 

<חגי הילמן:>
11.

<יובל לנדשפט:>
אני לא 11 שנים בענף ואני אומר שעל שולחנה של סגנית היועץ המשפטי לממשלה, בזמנו אורית קורן, שדנה בסוגיית הביקורים בחוות, היה יואל, היה עומר ממשרד החקלאות, ושמענו גם מה זאת הזליגה, ושרונה, שאתם מכירים אותה היטב, היועצת המשפטית של המשרד, אמרה כבר אז 'שימו עובדות'. המשפט הזה חזר ואנחנו מניחים ואנחנו סומכים על משטרת ישראל שיש לה עובדות ואנחנו מניחים שמשטרת ישראל סומכת עלינו שכשהעובדות יוצגו בכתבי אישום אנחנו נשלול את זכותו לעסוק בתחום הסם המסוכן של כל מי שחטא. כמו שחגי אמר, אנחנו לא תולים בכיכר העיר, אבל אנחנו לחלוטין נשלול את רישיונו לעסוק בתחום. אנחנו רגולטור גם בתחום הזה. לגבי ג'יפים מתפוצצים והכול, אני לא יודע במה מדובר. 
בכל מקרה שאלו אותי לגבי עמדתו של סגן השר, אם הוא מתנגד. סגן השר תמיד התנגד ליצוא של קנאביס או חומרי גלם של קנאביס בצורת הצמח, אבל הוא לא מתנגד ליצוא של מוצרי קנאביס שהם תרופה. שר הבריאות, וזה עיקרה של כל המדיקליזציה, רואה את טובת המטופל וטובת החולה לנגד עיניו. 

אני חייב להגיד, ואיפה שהוא ומתי שהוא, גם סביב השולחן הזה, יש מדי פעם מילים מתפתלות, גם של חלק מהיושבים כאן. חלק מהיושבים כאן סביב השולחן פנו אלינו בהרבה מאוד דרכים, גם ללשכת השר והכול, על מנת לייצא ידע, לייצא זרעים, ייחורים, חומרי גלם וכדומה. זה שר הבריאות מתנגד ותמיד התנגד, ככל שאני יודע, אלא אם כן הוא שינה את עמדתו. שר הבריאות לא מתנגד לייצור מוצרי קנאביס, לא התנגד בדוח לייצור מוצרי קנאביס - - -

<אורן ליבוביץ:>
הרפורמה לא מדברת על יצוא תפרחת? 

<יובל לנדשפט:>
מוצרי קנאביס, medical grade, כהגדרתם בנוהלי היק"ר. קרא את הנהלים. 

<אורן ליבוביץ:>
קראתי את הנהלים, אני שואל שאלה. 

<היו"ר תמר זנדברג:>
לא, סליחה, חבר'ה, הדיון הזה באיחור. 

<קריאה:>
- - - למקום שפשוט יעצור את התהליך. 

<יובל לנדשפט:>
אנחנו עדיין סמוכים ובטוחים שאם ראש הממשלה - - - 

<קריאה:>
תפסיקו עם זה. 

<קריאה:>
אני לא מבין מה אתה - - - 

<קריאה:>
אתה מבין טוב מאוד. 

<יובל לנדשפט:>
שראש הממשלה עשה את הדבר הנכון, כשיש פולמוס בין משרדים חייבים לברור את העובדות ואנחנו סמוכים ובטוחים שאחרי בדיקת כל הנתונים, באופן שקול ואחראי, ממשלת ישראל תקבל את ההחלטה הנכונה. 

<היו"ר תמר זנדברג:>
תודה. אני רוצה לסכם את הדיון. כינסנו את הדיון הדחוף הזה כי אנחנו עוקבים בדאגה אחרי הסכנות לעצירת מתווה היצוא, שהוועדה רואה בו פוטנציאל כלכלי, רפואי וחקלאי אדיר עם הזדמנות אדירה למדינת ישראל באופן שיש בו כרגע חלון הזדמנויות ליתרון תחרותי עולמי שלא יחזור. כל יום, כל שבוע וכל חודש שעוברים סוגרים את החלון הזה באופן שפשוט יש לו פוטנציאל להיות בכייה לדורות ואנחנו יכולים עשרות שנים קדימה לבכות על זה שלא ידענו לנצל בזמן את חלון ההזדמנויות הזה, וזה בניגוד לרוח היזמות, הסטארט אפ ניישן, הרוח הציונית, איזה רוח שלא תרצו, שתמיד אפיינה את המדינה הזו, שידעה לנצל הזדמנויות ולהיות ראשונה בתעשיות ולהוביל אותן. כאן אנחנו, לצערי הרב, יכולים מאוד מאוד בקלות לראות את הרכבת יוצאת מהתחנה ואנחנו נשארים על הרציף בניגוד לאינטרס של החקלאות, החברה והכלכלה הישראלית.
שמענו כאן משורה מאוד ארוכה של משרדי ממשלה, למעשה חמישה משישה משרדים שהיו חברים בוועדה, ונתנו כל אחד את האינפוט שלו, אל"ף, שהם תומכים במתווה וביצוא, ובי"ת, ואולי חמור מזה, הרבה מהם מזהירים מפני ההשלכות הקשות של עצירה ואפילו של השהיה. שמענו כאן הערכות, גם כלכליות וגם חקלאיות, שמדובר במכה קשה לחקלאים ולמשקיעים שכבר עכשיו נמצאים בתהליכים, שנמצאו בתהליכים אפילו ולמעשה עכשיו מתבקשים לחזור לגדר באופן שקשה להסביר אותו, באופן שהוא מנוגד ל-, אני לא רוצה לקרוא לזה הבטחות שלטוניות, אבל כן לרוח ולזרימה שאותם חקלאים וגם משקיעים קיבלו מממשלת ישראל, ממדינת ישראל. 

אני רוצה להעביר מסר בשני כיוונים. האחד זה למשרד לבטחון פנים, שבוא נגיד מסתמן כאן כגורם הכי מהסס ומסתייג. אני חושבת שהרוח שעולה כאן מהשולחן היא ברורה, שמענו את נציגי החקלאים, התעשיינים, מי שלא תרצו, היציאה לדרך הזאת היא מתבקשת והיא נדרשת ובעצם מאוד מאוד חבל שאתם תהיו אלה שעומדים ובגופכם עוצרים רכבת שיש לה רק תועלת להביא למדינת ישראל. אם מדובר וככל שמדובר בוויכוח על תקציב כזה או אחר, אז אתם כולכם, כמשרד, כשרים, כמי שלא ירצו, יודעים לדבר עם האוצר. תעשו את זה ותפתרו את הפלונטר הזה שחוזר ואנחנו פוגשים אותו בעוד ועוד צמתים. 

והדבר השני זה לגבי מה שנודע לנו לפחות, שקרה מול ראש הממשלה. הצוות שהוקם, כאמור, אמרתי את זה בפתיחה, הוא היה בראשות מנכ"ל משרד האוצר. ככל הידוע לנו, הגורם הכלכלי הבכיר במדינת ישראל זה משרד האוצר, שר האוצר ומנכ"ל האוצר. הצוות עסק, וזה הוצג בפנינו כאן בוועדה, גם בין היתר בבחינת ההיתכנות הכלכלית והערך והתועלת למדינת ישראל, זה היה המנדט של הצוות ובזה הוא עסק. לא ברור לנו הצורך לבחון את הנושא מחדש, מבחינתנו זה מהווה מקל בגלגלים לתהליך שמתקדם והתקדם כולל ההליך הפרוצדורלי שלו בצורה טובה. גאווה, הוא לקח מעט זמן, כל השותפים יושבים כאן, הכול הלך לכיוון הנכון ומסיבה שלא ברורה לנו, ואני מאוד מאוד רוצה לקוות שלא מעורבים בה שיקולים זרים, כרגע התהליך הזה נמצא באיזה שהיא השהיה ובחינה מחדש. 

זה כבר קרה, זה מאחורינו, אני רוצה לבקש שתהליך הבחינה מחדש הזה יהיה קצר ומהיר, אני לא רואה איזה נתונים חדשים הוצגו בפניו, כל מה שנאמר כאן, כל מה שנמסר, כל המקומות שמהם לצוות המחודש יש מאיפה לשאוב את הנתונים, אלה דברים ועבודה שכבר נעשתה ועמדה בפני הצוות הקודם, אז אם אנחנו בסך הכול צריכים עוד וי, עוד אישור מעוד גורם, אז בבקשה לתת את הווי הזה כמה שיותר מהר כדי שנוכל לצאת לדרך ושלא כאן תהיה קבורת החמור של המתווה הכול כך חשוב הזה ובעל הפוטנציאל המשמעותי מאוד, כאמור, לכלכלה, לחברה ולחקלאות הישראלית.

הוועדה תפנה לראש הממשלה, למשרד ראש הממשלה, בבקשה לקבל עדכון מהצוות המחודש בתוך 30 יום מהיום, אני לא רואה למה זה צריך לקחת יותר מזה לאור העובדה שכל ה - - -

<אורן ליבוביץ:>
ביום ראשון הם אמורים להתכנס. 

<היו"ר תמר זנדברג:>
מצוין, אז אוקיי. שבועיים משבוע שעבר? 

<אורן ליבוביץ:>
עשרה ימים מיום חמישי, זו ההבטחה של שר החקלאות. 

<היו"ר תמר זנדברג:>
לא, רגע, שר החקלאות לא - - - 

<אורן ליבוביץ:>
הודיעו ביום חמישי שבעוד עשרה ימים יהיה דיון. 

<היו"ר תמר זנדברג:>
אוקיי, אז אנחנו נבקש עדכון בעוד 14 יום מהיום מהצוות החדש, במידת הצורך גם נתכנס ואם כן, אז תבוא על זה הודעה. תודה לכולם, הישיבה נעולה. 

<הישיבה ננעלה בשעה 14:20.>

